Program Outreach Sulh, beri pendedahan kepada masyarakat tentang kaedah sulh

KUALA LUMPUR, 11 Julai- Jabatan Kehakiman Syariah (JKSM) mengambil inisiatif menganjurkan pelbagai program bagi memperkenalkan kaedah Sulh kepada masyarakat seperti Outreach Sulh, Program Komuniti Sulh serta Muhakat Sulh. Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, sulh yang dilaksanakan sejak 2002 terbukti efektif dan menjadi salah satu alternatif penyelesaian kes syarie tanpa melalui prosiding perbicaraan. Menurut statistik JKSM, sebanyak 84 peratus atau kira-kira 43,000 daripada 51,000 kes sulh telah berjaya diselesaikan dalam tempoh lima tahun sejak 2018.

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar)

"Kita harapkan dengan kerjasama JKSM dan pasukan Datuk Dr Hamid Sultan ini kita dapat teruskan kerjasama ini dengan semua universiti. Maknanya nanti kita hendak pastikan mediasi itu bukan sahaja difahami di peringkat warga kerja JKSM dan mahkamah-mahkamah syariah negeri, tetapi juga di luar. "Kalau kita tengok maknanya di universiti-universiti ini ramai pakar, di USIM contohnya yang banyak kerjasama dengan JKSM, kita ada universiti lain juga, kenapa tidak kita panjangkan kebaikan ini kepada universiti-universiti yang lain", katanya. Beliau berkata demikian selepas merasmikan program sinergi OutReach Sulh kali ke-4 antara Angkatan Tentera Malaysia (ATM) dan Mahkamah Syariah Wilayah Persekutuan (MSWP) di ibu negara. Program yang bertemakan “Kemuliaan Syariah Membina Keluarga Madani” ini bermatlamat untuk memberi pendedahan dan penerangan kepada masyarakat berhubung pelaksanaan Sulh yang ditawarkan di Mahkamah Syariah seluruh negara. Selain Sulh, pelaksanaan majlis tahkim dan rundingcara Bahagian Sokongan Keluarga (BSK) juga merupakan antara kaedah penyelesaian alternatif yang diperkenalkan di kesemua mahkamah syariah.


Harga runcit jalur lebar berkurang, selepas MSAP dimuktamadkan

KUALA LUMPUR, 11 Julai- Pengurangan harga runcit untuk perkhidmatan jalur lebar tetap hanya akan berlaku sejurus perjanjian Standard Mandatori Mengenai Harga Capaian (MSAP) telah dimuktamadkan antara pihak penyedia perkhidmatan.Jelas Suruhanjaya Komunikasi dan Multimedia Malaysia (MCMC) dalam satu kenyataan, kebanyakan penyedia perkhidmatan sudah atau sedang dalam proses untuk menerbitkan Reference Access Offer (RAO).Rundingan perjanjian capaian akan bermula berdasarkan kepada RAO yang diterbitkan dan dijangka dimuktamadkan menjelang akhir September 2023.Kenyataan itu bagi memberi maklum balas berhubung isu tersebut susulan penguatkuasaan MSAP telah dibuat pada Mac lalu.Oleh yang demikian, pengurangan harga runcit untuk perkhidmatan jalur lebar tetap dijangka berlaku selepas itu.


Hantaran jelik terhadap Agong, penceramah bebas mengaku tidak bersalah

IPOH, 11 Julai- Seorang penceramah bebas dihadapkan ke Mahkamah Sesyen Ipoh atas dua pertuduhan membuat hantaran jelik terhadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah melalui perbualan di aplikasi WhatsApp, tahun lalu.Bagaimanapun tertuduh, Abdul Malik Hussain, 62 tahun mengaku tidak bersalah ketika pertuduhan dibacakan jurubahasa di hadapan Hakim Azizah Ahmad.Mengikut pertuduhan pertama dan kedua, tertuduh didakwa secara sedar membuat dan memulakan penghantaran komunikasi jelik terhadap Yang di-Pertuan Agong dengan niat untuk menyakitkan hati orang lain dalam kumpulan WhatsApp 'soal jawab tasawuf-(sufi)'.Hantaran tersebut telah dilihat sekitar pukul 8.30 malam di Batu 10, Kampung Pulau Padang Bota Kiri di dalam daerah Perak Tengah pada 22 November 2022.Pertuduhan dikemukakan mengikut Seksyen 233 (1)(a) Akta Komunikasi dan Multimedia 1998 dan boleh dihukum di bawah Seksyen 233(3) akta sama.

Sabit kesalahan boleh dikenakan hukuman denda tidak melebihi RM50,000 atau penjara tidak lebih satu tahun atau kedua-duanya dan juga boleh didenda selanjutnya RM1,000 bagi setiap hari kesalahan itu diteruskan selepas pensabitan.Pendakwaan dikendalikan Timbalan Pendakwa Raya, Saiful Akmal Mod Said, manakala tertuduh diwakili peguam, Mohamad Khazali Yin.Mahkamah kemudian membenarkan jaminan sebanyak RM7,000 dengan seorang penjamin bagi kedua-dua pertuduhan dan menetapkan 14 Ogos ini untuk sebutan semula kes.


Bengkel meletup: Tauke maut, pekerja patah kaki

(Letupan berlaku ketika kedua-dua mangsa sedang melakukan kerja-kerja kimpalan terhadap sebuah lori tangki di dalam bengkel berkenaan)

JOHOR BAHRU, 11 Julai- Seorang pemilik bengkel maut manakala pekerjanya cedera selepas bengkel membaiki jentera berat meletup dalam kejadian di Jalan Persiaran Mutiara Mas, Taman Mutiara Rini, Skudai di sini, semalam.Dalam kejadian pada pukul 9.13 malam itu, mangsa yang berusia 41 tahun meninggal dunia di tempat kejadian, sementara pekerjanya yang berusia 27 tahun melecur dan patah kaki.Ketua Balai Bomba dan Penyelamat Skudai, Penolong Kanan Penguasa Bomba , Saifulbahari Safar berkata, kebakaran telah memusnahkan 60 peratus premis itu.Semasa kejadian, kedua-dua mangsa dikatakan sedang melakukan kerja-kerja kimpalan terhadap sebuah lori tangki di dalam bengkel berkenaan.“Ketika melakukan kerja-kerja kimpalan tangki minyak yang losing berlaku satu letupan yang sehingga meragut nyawa seorang lelaki yang juga pemilik bengkel dan seorang lelaki yang juga pekerja melecur dan patah kaki.“Kedua-dua mangsa dikejarkan ke Hospital Sultanah Aminah (HSA) untuk bedah siasat dan rawatan kecemasan,” katanya.Terdahulu, tiga jentera dari Balai Bomba dan Penyelamat (BBP) Skudai, BBP Larkin dan BBP Pekan Nenas diatur gerak ke lokasi kejadian bersama dengan kekuatan 24 anggota.

(Anggota bomba dari BBP Skudai, BBP Larkin dan BBP Pekan Nenas diatur gerak ke lokasi kejadian)

Kebakaran berjaya dipadamkan sepenuhnya dan operasi ditamatkan pada pukul 11.39 malam.Punca kebakaran dan nilai kerugian masih dalam siasatan.Sementara itu, Ketua Polis Daerah Iskandar Puteri, Asisten Komisioner Rahmat Ariffin ketika dihubungi mengesahkan kejadian itu.


Selangor terima RM8.24 juta, naik taraf dan selenggara infrastruktur awam

BANGI, 11 Julai- Selangor menerima peruntukan berjumlah RM8.24 juta daripada Kementerian Pembangunan Kerajaan Tempatan (KPKT) bagi menaik taraf dan menyelenggara infrastruktur awam.Menterinya, Nga Kor Ming berkata peruntukan membabitkan enam buah projek itu akan diberikan kepada Majlis Perbandaran Kajang dan Majlis Bandaraya Subang Jaya."Kita akan menyalurkan peruntukan untuk membaik pulih dan menaik taraf serta memperindah kawasan terbabit bagi mempertingkatkan keselesaan, keselamatan dan kesejahteraan penduduk.Penambah baikan ini bukan setakat memberikan keselesaan kepada penduduk tetapi inilah sentuhan kasih yang akan menjana ekonomi setempat dan membawa kemakmuran kepada penduduk," kata Kor Ming kepada pemberita dalam sidang media Lawatan Kerja "Program Sentuhan Kasih KPKT di Selangor.Tambah beliau, peruntukan tersebut berlandaskan pelaksanaan bagi memastikan perkhidmatan dan fokus kementerian terhadap kesejahteraan rakyat dapat terus dipertingkatkan.Dalam pada itu, KPKT melalui Jabatan Kerajaan Tempatan (JKT) akan sentiasa bekerjasama dengan Pihak Berkuasa Tempatan (PBT) seluruh negara bagi merealisasikan perancangan pembangunan demi meningkatkan mutu perkhidmatan dan kesejahteraan rakyat.


Penganjuran Program 6,600 Langkah Perpaduan, semarak Bulan Kebangsaan 2023

KUALA LUMPUR, 11 Julai- "Program 6,600 Langkah Perpaduan" merupakan acara kemuncak Pelancaran Bulan Kebangsaan dan Kibar Jalur Gemilang 2023 yang bakal berlangsung pada 16 Julai ini di Bulatan Sultan Azlan Shah, Meru Raya, Ipoh.Bagi menyemarakkan acara, Timbalan Menteri Komunikasi dan Digital, Teo Nie Ching mempelawa orang ramai untuk menyertai program yang penuh bermakna itu. "Kita akan bermula dengan Program Langkah 6,600. Program itu terbahagi kepada dua kategori iaitu "Fun Run" sejauh 4.8km yang mana itu adalah terbuka kepada semua peserta.Kategori kedua pula sejauh 1.2km, khas untuk warga emas, kanak-kanak dan golongan Orang Kurang Upaya (OKU). Pemilihan nombor 66 itu adalah bersempena dengan sambutan kemerdekaan negara yang ke-66," kata Teo Nie Ching kepada pemberita selepas beliau menjadi tetamu dalam program Selamat Pagi Malaysia, pagi tadi.

(Timbalan Menteri Komunikasi dan Digital, Teo Nie Ching memaklumkan perkaratersebut dalam rancangan Selamat Pagi Malaysia, hari ini)

Katanya, pelbagai acara menarik turut diadakan bermula 15 Julai. Antaranya, Forum Perdana Hal Ehwal Islam bertajuk "Legasi Merdeka" pada pukul 9.00 malam, 15 Julai serta Kembara Merdeka Jalur Gemilang 2023 yang akan bermula pada 16 Julai.Perdana Menteri, Datuk Seri Anwar Ibrahim dijangka menyempurnakan Majlis Pelancaran Bulan Kebangsaan dan Kibar Jalur Gemilang 2023 berkenaan pada pukul 9.00 pagi dan akan melepaskan Konvoi Kembara Merdeka Jalur Gemilang 2023 di lokasi sama."Kepada seluruh rakyat Malaysia, ayuh kita berjumpa di Bulatan Sultan Azlan Shah, Ipoh untuk Majlis Pelancaran Bulan Kebangsaan 2023 pada 16 Julai ini. Pelbagai program menarik disediakan kepada anda. Perdana Menteri dan Timbalan Perdana Menteri juga akan turut hadir di sana," tambahnya.


Ahli politik diminta elak sebar berita palsu - Teo

(Timbalan Menteri Komunikasi dan Digital, Teo Nie Ching)

KUALA LUMPUR, 11 Julai- Ahli politik perlu menghindarkan diri daripada menyebarkan berita palsu menjelangnya Pilihan Raya Negeri (PRN) di enam negeri pada 12 Ogos depan.Timbalan Menteri Komunikasi dan Digital, Teo Nie Ching yang juga Setiausaha Publisiti Kebangsaan DAP berkata ini kerana pada kebiasaannya menjelang pilihan raya, banyak berita yang tidak tepat atau berita palsu akan timbul.“Jadi sebagai ahli politik, kita kena ada prinsip sikit, jangan jadi ‘orang’ yang menyebarkan berita palsu, ini juga satu peringatan untuk diri saya sendiri.“Semua rakan-rakan di luar sana sama ada dalam parti yang sama atau tidak, yang penting kita kena ingat sebagai Ahli Parlimen, wakil rakyat atau ahli politik kita semua adalah rakyat Malaysia, jadi janganlah buat apa-apa yang boleh merosakkan negara tercinta,” katanya.Beliau ditemui pemberita ketika menjadi tetamu pada program Selamat Pagi Malaysia di Angakasapuri.Dalam perkembangan lain, beliau memaklumkan "Program 6,600 Langkah Perpaduan" menjadi acara kemuncak sempena Pelancaran Bulan Kebangsaan dan Kibar Jalur Gemilang 2023 yang bakal berlangsung 16 Julai ini.

(Orang ramai dipelawa sertai program 6,600 Langkah Perpaduan pada 16 Julai ini di Meru Raya sempena Pelancaran Bulan Kebangsaan dan Kibar Jalur Gemilang 2023/ FB  Merdeka360)

Majlis pelancaran yang akan diadakan di Bulatan Sultan Azlan Shah, Meru Raya, Ipoh itu bakal disempurnakan oleh Perdana Menteri Datuk Seri Anwar Ibrahim bermula pukul 9 pagi."Program kita akan bermula dengan "Program 6,600 Langkah Perpaduan" . Ada dua bahagian iaitu 'fun run' sepanjang 4.8km iaitu untuk kategori terbuka dan satu lagi 'fun walk' yang sepanjang 1.2km khasnya untuk warga emas, kanak-kanak dan golongan OKU," katanya.Tambah Teo, pelbagai acara telah diatur sempena pelancaran bulan kebangsaan bermula 15 Julai ini, antaranya Forum Perdana Hal Ehwal Islam bertajuk "Legasi Merdeka" serta Kembara Merdeka Jalur Gemilang 2023.


Mesyuarat JKMD: Kerajaan tukar pendekatan perangi dadah

KUALA LUMPUR, 11 Julai- Mesyuarat Jawatankuasa Kabinet Membanteras Gejala Dadah (JKMD) Bilangan 1 Tahun 2023 diadakan buat pertama kalinya, semalam.Ia dipengerusikan oleh Timbalan Perdana Menteri, Datuk Seri Dr. Ahmad Zahid Hamidi bagi menangani isu penyalahgunaan dadah di Malaysia.Melalui kenyataan, Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said memaklumkan kerajaan ingin menggunakan pendekatan terhadap kebergantungan kepada dadah secara berhati-hati.Menurut Azalina, intervensi perubatan, rawatan, dan rehabilitasi akan dijadikan tumpuan dalam usaha kerajaan menukar pendekatan menangani isu kebergantungan dadah.Dalam tempoh enam bulan pertama pemerintahan, kerajaan MADANI telah menghapuskan hukuman mati mandatori antaranya bagi kesalahan yang berkaitan dengan dadah dan memberi budi bicara kepada kebijaksanaan hakim bagi penentuan hukuman.Bahagian Hal Ehwal Undang-Undang Jabatan Perdana Menteri juga sedang mengkaji mewujudkan sebuah majlis hukuman bagi meneliti semua hukuman jenayah termasuk hukuman berkaitan dadah.Ia termasuk menyediakan garis panduan dan pengurangan hukuman penjara dan menggalakkan hukuman rehabilitasi dan hukuman restoratif dalam undang-undang jenayah.Selain itu, penilaian juga dibuat untuk pindaan Akta Kehadiran Wajib Pesalah-Pesalah 1954 bagi menggalakkan rehabilitasi berasaskan komuniti, dan bukan penjara bagi pesalah yang dijatuhi hukuman penjara tiga tahun dan ke bawah, terutama bagi pesalah kali pertama.


Hari Penduduk Sedunia 2023: Tangani isu kependudukan secara inklusif

KUALA LUMPUR, 11 Julai- "Mengorak Kuasa Kesaksamaan Gender: Memperkasa Suara Wanita dan Kanak-Kanak Perempuan Bagi Membuka Peluang Dunia Tanpa Batas," merupakan tema Hari Penduduk Sedunia bagi sambutan 2023.  Menerusi kenyataan Kementerian Pembangunan Wanita, Keluarga dan Masyarakat (KPWKM) berkata tema tersebut adalah selaras dengan inisiatif semasa kerajaan untuk menangani isu kependudukan secara kolektif dalam usaha memperkasa peranan wanita dan mengarus perdana gender dalam pembangunan negara.KPWKM melalui Lembaga Penduduk dan Pembangunan Keluarga Negara (LPPKN) berpendapat bahawa sambutan Hari Penduduk wajar diberi perhatian dan dijadikan platform untuk meningkatkan kesedaran masyarakat tentang isu dan cabaran semasa kependudukan di negara ini lebih-lebih lagi berkaitan isu kesaksamaan gender.

"Ini adalah selaras dengan pelbagai inisiatif yang dilaksanakan oleh kerajaan dalam memartabatkan kumpulan sasar KPWKM menerusi komitmen negara di bawah Konvensyen Mengenai Penghapusan Segala Bentuk Diskriminasi Terhadap Wanita (CEDAW), Konvensyen Mengenai Hak Kanak-Kanak (CRC) dan Konvensyen Hak Asasi Orang Kurang Upaya (CRPD)", menurut kenyataan itu.KPWKM dengan kerjasama DOSM, UNFPA dan Universiti Malaya (UM) akan melaksanakan satu forum berkaitan kependudukan yang bakal mengupas dan menjelaskan tema tersebut."Forum tersebut akan diadakan pada penghujung Julai ini melibatkan barisan panel yang mempunyai kepakaran dalam isu kependudukan dan kesaksamaan gender.Malaysia juga menzahirkan komitmen dan solidariti bersama negara anggota Pertubuhan Bangsa Bersatu (PBB) untuk merealisasikan agenda Matlamat 5 Pembangunan Mampan (SDG) 2030.Maklumat lanjut mengenai sambutan Hari Penduduk Sedunia 2023 dan PERKKS 23 boleh dilayari di laman web LPPKN: www.lppkn.gov.my atau laman web Malaysian Population Research Hub LPPKN: https://mprh.lppkn.gov.my/.


Rumah musnah 100 peratus dalam kebakaran di Kuching

(Lapan anggota dari Balai Bomba dan Penyelamat Siburan bergegas ke lokasi/ PGO Bomba Sarawak)

KUCHING, 11 Julai- Seorang wanita melecur pada bahagian tangan dalam kejadian kebakaran rumah di Kampung Mambong, Padawan di sini, pagi tadi.Pusat Gerakan Operasi Jabatan Bomba dan Penyelamat Sarawak memaklumkan mangsa, Rabia anak Lawai, 43 tahun melecur ketika cuba masuk ke dalam rumah untuk mengambil barang.

Pihak bomba menerima panggilan kecemasan pada 6.15 pagi dan menggerakkan lapan anggota dari Balai Bomba dan Penyelamat Siburan ke lokasi.Mangsa telah dihantar ke Hospital Rajah Charles Brooke Memorial untuk mendapatkan rawatan.Dua lagi penghuni rumah, Lezson anak Sidem, 42 dan Luscyienda Lezzra anak Lezson, 14 tahun ditemukan selamat.Rumah separuh kekal yang didiami tiga penghuni itu telah musnah 100 peratus.

(Rumah mangsa musnah 100 peratus akibat kebakaran itu)


Dua pencari kepah lemas dihanyut arus deras, seorang terselamat

(Mayat kedua-dua mangsa ditemui terapung selepas dihanyutkan arus air ketika mencari kepah di  pantai berhampiran Esplanade Buntal,tengah malam tadi/PGO Bomba Sarawak)

KUCHING, 11 Julai- Malang tidak berbau apabila tiga lelaki yang sedang mencari rezeki di tepi pantai berakhir tragedi apabila dihanyutkan arus deras di Esplanade Buntal, Kampung Buntal, di sini tengah malam tadi.Dua lelaki meninggal dunia akibat lemas manakala seorang lagi mangsa dapat menyelamatkan diri.Pusat Gerakan Operasi Jabatan Bomba dan Penyelamat Sarawak melaporkan mangsa maut dikenali sebagai Amin Bin Umar, 39 tahun dan Awang Khairul Aziq bin Chula, 25 tahun.Pasukan bomba menerima panggilan kecemasan pada 12.40 pagi mengenai kejadian orang dihanyutkan arus di lokasi tersebut.Tiga anggota dari Balai Bomba dan Penyelamat Petra Jaya digerakkan dan dibantu dua pegawai bomba bantuan serta Pasukan Bomba Sukarela Kampung Buntal.Mangsa pertama dijumpai pada 3.30 pagi pada jarak 400 meter dari lokasi mangsa dilaporkan hilang manakala mangsa kedua dijumpai pada 3.42 pagiKedua-dua dijumpai dalam keadaan tidak sedarkan diri dan telah diserahkan kepada pihak polis untuk tindakan lanjut.

(Mayat salah seorang pencari kepah ditemui terdampar di pantai Kampung Buntal, awal pagi tadi/ Foto JBPM)


SUV terbabas: Warga Indonesia tanpa pengenalan diri maut, empat  parah

(SUV dinaiki sembilan warga Indonesia terbabas dan terbalik di Jalan Pekan Gurney, Sitiawan/ Foto JBPM)

MANJUNG, 11 Julai- Seorang maut, manakala empat lagi parah selepas kereta dinaiki terbabas di Jalan Pekan Gurney, Sitiawan malam tadi.Kesemua mereka merupakan warganegara Indonesia dan tiada dokumen pengenalan diri ditemui.Penolong Pengarah Bahagian Operasi, Jabatan Bomba dan Penyelamat Malaysia (JBPM) Perak, Sabarodzi Nor Ahmad berkata empat lagi mangsa yang berada dalam kenderaan sama turut cedera.

(Penolong Pengarah Bahagian Operasi, JBPM Perak, Sabarodzi Nor Ahmad)

Maklumat awal berhubung kejadian diterima JBPM Perak pada pukul 7.30 malam.Menurutnya, kemalangan membabitkan sembilan warga Indonesia terdiri daripada seorang lelaki dewasa, empat wanita, dua kanak-kanak perempuan dan seorang kanak-kanak lelaki.Kesemua mangsa termasuk tiga kanak-kanak dikeluarkan oleh orang awam sebelum ketibaan pihak bomba."Mangsa yang parah dan cedera diberikan rawatan awal sebelum dihantar ke Hospital Seri Manjung untuk rawatan lanjut."Mangsa yang maut diserahkan kepada pihak polis untuk tindakan lanjut dan operasi ditamatkan jam 8.35 malam," katanya.


Dr Zambry mengetuai delegasi Malaysia ke AMM ke-56 di Jakarta

PUTRAJAYA, 11 Julai- Menteri Luar, Datuk Seri Dr Zambry Abd Kadir akan mengetuai delegasi Malaysia ke Mesyuarat Menteri-Menteri Luar Negeri ASEAN ke-56 (AMM ke-56) dan Mesyuarat–mesyuarat Berkaitan, mulai hari ini hingga 14 Julai (Jumaat) di Jakarta, Indonesia.Wisma Putra dalam kenyataan memaklumkan Datuk Seri Dr Zambry akan menyertai beberapa mesyuarat antaranya, Pasca Persidangan Menteri-Menteri Luar Negeri ASEAN +1 (PMC+1) bersama setiap satu daripada 11 negara rakan dialog ASEAN.Rakan-rakan dialog ASEAN yang terlibat itu adalah Amerika Syarikat, Australia, China, India, Jepun, Kanada, Kesatuan Eropah, New Zealand, Korea Selatan, Rusia dan United Kingdom."Perkara yang akan dibincangkan adalah mengenai kemajuan pembangunan komuniti ASEAN, keutamaan dan hasil utama ASEAN di bawah Kepengerusian ASEAN oleh Indonesia, pelaksanaan kerjasama di bawah dasar Pandangan ASEAN tentang Indo-Pasifik (AOIP) dan isu-isu serantau dan antarabangsa berkepentingan bersama.Datuk Seri Dr Zambry dan Menteri Luar Kanada juga akan mempengerusikan secara bersama Mesyuarat PMC +1 dengan Kanada kerana Malaysia merupakan Negara Penyelaras untuk hubungan dialog ASEAN-Kanada bagi tempoh 2021-2024.

(Menteri Luar, Datuk Seri Dr Zambry Abd Kadir)

Selain itu, beliau juga dijadual menghadiri Mesyuarat Menteri-Menteri Luar Negeri ASEAN Campur Tiga ke-24 (APT FMM ke-24); Mesyuarat Menteri-Menteri Luar Negeri Sidang Kemuncak Asia Timur ke-13; dan Mesyuarat Suruhanjaya Kawasan Bebas Senjata Nuklear Asia Tenggara (SEANWFZ) dan mesyuarat bersama wakil-wakil Suruhanjaya Antara Kerajaan ASEAN Mengenai Hak Asasi Manusia (AICHR) dan Forum Serantau ASEAN ke-30 (ARF ke-30)."Menteri Luar Negeri juga akan membincangkan persiapan untuk Sidang Kemuncak ASEAN ke-43 dan Mesyuarat-mesyuarat Berkaitan, yang dijadualkan pada September 2023 di Indonesia. Datuk Seri Dr Zambry juga dijangka akan mengadakan pertemuan dua hala dengan beberapa rakan sejawat dari Amerika Syarikat, China, India, Kanada, Norway, Bangladesh, Singapura dan Timot Leste. Penyertaan Malaysia ke AMM ke-56 dan Mesyuarat-Mesyuarat Berkaitan mencerminkan komitmen Malaysia dalam mengekalkan keamanan, kestabilan, dan kemakmuran di Asia Tenggara terutamanya apabila rantau ini menghadapi ketidaktentuan pada aspek keselamatan dan sosio-ekonomi. "AMM ke-56 merupakan platform yang baik kepada Malaysia untuk berkongsi dan bertukar-tukar pandangan mengenai isu-isu berkepentingan bersama termasuklah usaha-usaha pemulihan ekonomi, rantaian bekalan global, keterjaminan makanan, perubahan iklim dan peralihan tenaga. Pada akhir AMM ke-56 dan Mesyuarat-mesyuarat Berkaitan, Menteri-Menteri Luar Negeri ASEAN dijangka memperakukan beberapa dokumen, termasuk Kenyataan Bersama AMM ke-56 yang akan memperincikan hasil perbincangan serta keputusan strategik yang dicapai semasa mesyuarat-mesyuarat tersebut.


Fahmi beri amaran pihak jual dadah dalam laman sesawang gelap

KUALA LUMPUR, 11 Julai - Tiada kompromi terhadap mana-mana pihak yang terlibat dalam aktiviti penjualan dadah sintetik melalui laman sesawang gelap, tegas Menteri Komunikasi dan Digital (KKD) Fahmi Fadzil.Memetik laporan BERNAMA, ini termasuk aplikasi Telegram dan Whatsapp seperti yang didedahkan oleh Ketua Pengarah Agensi Antidadah Kebangsaan (AADK) Suteko Ahmad Belon mengenai dadah berkenaan kini dijual pada harga serendah RM18 menerusi platform dalam talian."Tindakan akan diambil menerusi Suruhanjaya Komunikasi dan Multimedia Malaysia (MCMC) setelah mendapat maklumat terperinci selain akan bekerjasama dengan Polis Diraja Malaysia (PDRM)."Tapi dalam masa sama, saya turut difahamkan ada laman sesawang lain, saya tidak akan sebut (laman sesawang) supaya tindakan yang tepat boleh diambil," katanya kepada BERNAMA selepas beliau menjadi tetamu program Ruang Bicara terbitan Bernama TV malam tadi.

Menurut beliau, satu mesyuarat telah diadakan bersama AADK semalam bagi membincangkan langkah dan mekanisme penting bagi membanteras kegiatan berkenaan.Terdahulu, pada sidang media selepas mesyuarat Jawatankuasa Kabinet Membanteras Gejala Dadah (JKMD) Bilangan 1 Tahun 2023, Suteko juga berkata bekalan dadah sintetik seperti pil kuda, syabu dan ekstasi yang dijual menerusi platform dalam talian itu dihantar kepada pelanggan melalui perkhidmatan kiriman cepat atau orang persendirian.


Segera salur sumbangan kepada keluarga Allahyarham Wan Noor Hayati - Fahmi

(Wan Noor Hayati, 44, dilaporkan meninggal dunia di Hospital Serdang petang semalam)

KUALA LUMPUR, 11 Julai - Menteri Komunikasi dan Digital Fahmi Fadzil meminta Pertubuhan Berita Nasional Malaysia (Bernama) menyegerakan sumbangan kepada keluarga bekas wartawan dan pemenang Anugerah Kajai, Wan Noor Hayati Wan Alias, menerusi Tabung Kasih@HAWANA 2023.Menzahirkan perasaan pilu atas pemergian Allahyarham Wan Noor Hayati atau lebih dikenali sebagai Wanti yang meninggal dunia petang tadi, Fahmi berkata ini kerana isu kebajikan dalam kalangan pengamal media merupakan keutamaannya.“Sebelum ini dalam Mesyuarat Pasca Kabinet minggu lalu, saya telah meminta Bernama segera berbincang dengan Kementerian Kewangan untuk memastikan dana RM1 juta diumumkan Perdana Menteri pada Hari Wartawan Nasional (HAWANA) Mei lalu, dapat disediakan bagi tabung kebajikan Bernama.“Malah supaya ia dapat segera dimanfaatkan terutama bagi semua yang memerlukan dalam kalangan pengamal media,” katanya kepada Bernama selepas menjadi tetamu pada program Ruang Bicara terbitan Bernama TV malam tadi.

Terdahulu, Wan Noor Hayati, 44, dilaporkan meninggal dunia di Hospital Serdang di sini pada kira-kira 6.10 petang Isnin, akibat kegagalan jantung setelah bergelut dengan penyakit radang paru-paru.Selain pernah berkhidmat dengan Utusan Malaysia, Allahyarham merupakan bekas wartawan Berita Harian dan Media Variasi, serta pernah memenangi Anugerah Kajai iaitu anugerah tertinggi dalam bidang kewartawanan negara yang diberikan oleh Malaysian Press Institute (MPI) pada 2013.Allahyarham merupakan ibu tunggal dan meninggalkan seorang anak lelaki berumur sembilan tahun.Pada Mei lepas, Perdana Menteri Datuk Seri Anwar Ibrahim mengumumkan peruntukan permulaan RM1 juta untuk Tabung Kasih@HAWANA, yang diwujudkan sempena HAWANA 2023 bagi menyantuni pengamal media, bekas petugas media dan wartawan veteran yang memerlukan bantuan.Tabung Kasih@HAWANA merupakan inisiatif Kementerian Komunikasi dan Digital dan dilaksanakan menerusi Pertubuhan Berita Nasional Malaysia (Bernama), sebagai usaha berterusan membantu komuniti media yang berdepan dengan kesukaran dan cabaran hidup. - BERNAMA


Isu 3R: KKD adakan sesi libat urus bersama pengendali media sosial

KUALA LUMPUR, 10 Julai - Kerajaan menyerahkan sepenuhnya kepada pihak polis untuk menyiasat atau mengambil tindakan ke atas pihak yang membuat kenyataan yang menyentuh isu kaum, agama dan raja (3R). Bagaimanapun Kementerian Komunikasi dan Digital, menerusi Suruhanjaya Komunikasi dan Multmedia (MCMC) akan terus memantau unsur 3R terutama di platform media sosial. Menterinya, Fahmi Fadzil berkata pihaknya juga bekerjasama dengan syarikat platform media sosial bagi memantau situasi semasa terutama menjelang Pilihan Raya Umum, Dewan Undangan Negeri ke-15 (PRU DUN ke-15).

“Sesi libat urus bersama pengendali platform media sosial adalah untuk memberi kefahaman mengenai undang-undang di Malaysia. Kita sudah lakukan dengan Telegram dan Meta. Pihak Polis ada tangunggjawab penuh untuk menyiasat unsur 3R mengikut lunas undang-undang," katanya dalam sidang media selepas melancarkan naskhah 'Horizon' terbitan Perbadanan Ekonomi Digital Malaysia (MDEC), di sini.Tambah Fahmi, baru-baru ini pihaknya telah mengadakan pertemuan dengan pengendali laman sosial, Telegram dan Meta dan keduanya mengambil maklum mengenai skop perundangan berkenaan penyebaran maklumat berunsur 3R.


APMM Perak selamatkan 12 pemancing tempatan

(APMM Perak menyelamatkan 12 pemancing tempatan semalam/FOTO APMM Perak)

IPOH, 10 Julai - Seramai 12 pemancing tempatan berdepan detik cemas apabila bot yang dinaiki mereka mengalami kerosakan pada sistem kemudi dalam kejadian 4.56 petang semalam.Kesemua mereka berjaya diselamatkan Agensi Penguatkuasaan Maritim Malaysia (APMM) Perak di kedudukan 24 batu nautika tenggara Pulau Jarak, di sini.Pengarah Maritim Negeri Perak, Kepten Maritim Mohd Hambali Ya'akup, berkata gerakan mencari dan menyelamat dijalankan selepas pihaknya menerima aduan daripada Maritime Rescue Sub Centre (MRSC) Langkawi berkenaan pengesanan ‘distress’ dari Personal Locator Beacon (PLB) milik salah seorang mangsa."KM TUGAU yang sedang melakukan rondaan rutin menerusi OP PINTAS, OP SAYONG dan OP TIRIS telah diaturgerak ke lokasi dan melakukan pencarian dalam radius lima hingga lapan batu nautika."Bot yang ditemukan telah ditunda oleh bot bantuan sambil diiringi KM TUGAU ke pelantar Bagan Parit 4, Hutan Melintang pada sekitar pukul 12.46 pagi tadi," katanya menerusi kenyataan hari ini.

Menurutnya, kesemua pemancing yang diselamatkan berada dalam keadaan stabil."Komuniti maritim disarankan agar membuat persediaan sewajarnya sebelum turun ke laut dan menangguhkan sebarang aktiviti sekiranya keadaan laut bergelora, pastikan bot dalam keadaan baik serta dilengkapi dengan peralatan seperti jaket keselamatan dan alat komunikasi. Komuniti pemancing juga diingatkan agar menyimpan nombor talian kecemasan 999 dan memiliki peranti kecemasan peribadi 'personal locator beacon'."Alat ini boleh membantu pasukan penyelamat bagi mengesan kedudukan pemilik peranti bagi tujuan menyelamat di saat kecemasan," katanya.


Jualan Rahmah: Jabatan dan agensi KKD pergiat hebahan

KUALA LUMPUR, 10 Julai - Kementerian Komunikasi dan Digital (KKD) menerusi jabatan dan agensinya akan mempergiatkan usaha melakukan hebahan mengenai Jualan Rahmah.Menterinya, Fahmi Fadzil berkata hebahan bakal dilakukan Jabatan Penyiaran menerusi Radio Televisyen Malaysia (RTM) berkaitan tarikh dan lokasi jualan Rahmah.

Katanya, langkah itu merupakan sebahagian daripada usaha membantu lebih ramai golongan yang terkesan dengan kos sara hidup terutama dalam mendapatkan barangan asas.

"KKD melalui Jabatan Penyiaran akan menerbitkan senarai lokasi tarikh bagi trak-trakJualan Rahmah ini untuk membantu lebih ramai rakyat Malaysia yang ingin mendapatkan penjimatan bila mereka beli barangan mentah dan barang keperluan, mereka tahu ke mana mereka hendak tuju," katanya pada sidang media selepas Majlis Pelancaran MDEC Horizon, di sini.Fahmi berkata demikian sebagai mengulas dakwaan sesetengah pihak yang menjangkakan kenaikan harga barangan sehingga 20 peratus pada Ogos depan.

Tambah Fahmi, usaha itu juga katanya turut akan digerakkan oleh Jabatan Penerangan bersama sukarelawan Komuniti Madani.Jelasnya, selain kestabilan harga, kerajaan juga memantau isu bekalan barangan agar tidak membebankan pengguna.


Dana RM10 juta bantu rakyat dapatkan khidmat guaman - PM

KUALA LUMPUR, 10 Julai - Perdana Menteri, Datuk Seri Anwar Ibrahim hari ini mengumumkan peruntukan RM10 juta kepada Yayasan Bantuan Guaman Kebangsaan (YBGK).Dana tersebut sebagai usaha membantu golongan yang tidak berkemampuan, untuk mendapatkan bantuan guaman.Beliau berkata, sejak YBGK mula beroperasi pada 2012, yayasan itu telah menyaksikan ratusan ribu orang telah mendapat pembelaan dalam prosiding jenayah.

“Menerusi pengalaman saya yang tidak banyak, tidak terlalu terhad sangat di Sungai Buloh, saya telah lihat beratus-ratus banduan diberikan peluang untuk membela diri bersama dalam perbicaraan yang cukup adil. "Sehubungan itu saya terpanggil untuk mengumumkan satu lagi tambahan RM10 juta bagi tujuan ini,” katanya dalam ucaptama di Persidangan Undang-undang Malaysia Antarabangsa, di sini.Tambah Anwar, akses kepada keadilan telah ditingkatkan dengan ketara dimana YBGK menjadi pembekal bantuan guaman terbesar dalam negara.Kerajaan juga katanya turut memperakui peranan yang dimainkan Badan Peguam Malaysia dalam inisiatif tersebut.


Cadangan pindaan kewarganegaraan anak dipersembah kepada Majlis Raja-Raja

KUALA LUMPUR, 10 Julai - Cadangan pindaan Perlembagaan Persekutuan bagi menyelesaikan isu kewarganegaraan anak wanita rakyat Malaysia dan pasangan warga asing yang lahir di luar negara akan dipersembah kepada Majlis Raja-Raja dalam masa terdekat.Perdana Menteri, Datuk Seri Anwar Ibrahim berkata ia bertujuan membolehkan ibu warganegara Malaysia untuk mendapatkan hak seadilnya mengikut Perlembagaan Persekutuan.

"Hak warganegara itu hanya kepada bapa, jadi tidak termasuk ibu, jadi kita hendak masukkan ibu dan bapa kerana dalam perlembagaan tidak adil kalau hanya letak bapa dan tidak masuk ibu," katanya kepada pemberita selepas merasmikan Persidangan Antarabangsa Undang-Undang Malaysia (IMLC) 2023, di sini.Tambah Anwar, cadangan pindaan itu seterusnya dijangka akan dibentangkan di Parlimen September ini.


Elaun kursus anggota sukarelawan APM dinaikkan

PORT DICKSON, 10 Julai - Kadar elaun kursus anggota sukarelawan Angkatan Pertahanan Awam Malaysia (APM) dinaikkan RM40 sehari dengan implikasi kewangan RM1.8 juta setahun bermula awal bulan ini.Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata penambahan kadar elaun itu memanfaatkan lebih 10,000 sukarelawan APM di negara ini.

"Setakat ini penambah baikan segera yang telah kita putuskan adalah melihat kepada kadar elaun kepada anggota sukarela bagi mengikuti kursus. Untuk makluman sejak tahun 1970 kadar elaun untuk anggota sukarela APM mengikuti kursus hanyalah pada kadar RM5 sehari sejak tahun 1970."Atas sebab itu kita telah menyemak dan kita telah bersetuju untuk meningkatkan kadar elaun," katanya pada sidang media selepas majlis penutup Civil Defence Beach Lifeguard Challenge (CDLC) Peringkat Kebangsaan 2023 di Pantai Batu 5, di sini.Dalam pada itu, Armizan berkata kementerian akan mengemukakan kepada kerajaan berkenaan keperluan mewujudkan perjawatan kontrak dalam APM bagi memperkukuh peranan agensi itu sebagai urus setia jawatankuasa pengurusan bencana di daerah dan negeri.Beliau berkata, perjawatan kontrak itu penting untuk diwujudkan kerana melibatkan tugas seperti merekod aset APM yang semakin bertambah dari semasa ke semasa.


YDP Agong nasihat orang ramai berhati-hati pilih lokasi riadah

KUANTAN, 10 Julai - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah bertitah mengingatkan rakyat untuk lebih berhati-hati dalam pemilihan lokasi beriadah.Walaupun bencana boleh berlaku di mana-mana, Al-Sultan Abdullah bertitah adalah lebih baik jika langkah berwaspada diambil bagi mengelakkan risiko kejadian tidak diingini.

"Saya harap berhati-hatilah lain kali hendak pergi ke tempat yang kita tidak kenal tempat dia, elok ambil periksa dahulu sebelum membawa keluarga ke tempat yang baharu," titah Seri Paduka kepada pemberita selepas berkenan berangkat menyantuni keluarga mangsa tragedi kepala air Jeram Air Putih di Felda Lepar Hilir 3, di sini.Dalam kunjungan itu, baginda turut menyampaikan sumbangan kepada keluarga mangsa serta menyampaikan kata-kata semangat kepada wakil keluarga allahyarham Azizah Eiyi dan allahyarham Karim Abdullah."Sama-samalah kita semua berdoa supaya roh-roh mereka ini digolongkan dalam golongan yang masuk syurga jannah ini mudah-mudahan dan golongan yang mati syahid akhirat dan kita sama-samalah mendoakan dan bagi keluarga saya harap bersabar dan harus meneruskan amalan baca Yassin, baca al quran untuk sedekah kepada yang meninggal," titah baginda. Pada 2 Julai lepas, 10 individu hilang selepas dihanyutkan kepala air semasa berkelah di Jeram Air Putih bermula pada petang sehari sebelumnya.Mereka ialah Karim Abdullah, 39, dan isterinya, Azizah Eiyi, 40, serta anak mereka iaitu Muhammad Zulqarnain Haikal Karim, 11, Putri Nurerina Natasya,10, Muhammad Haziq Ziqree Karim, 6, Putri Aryana Umaira Karim, 4, Putri Balqis Izzati Abdul Rahman, 18, Putri Alleya Maisarah Karim, 16, dan Putri Nor Fatin Karim, 14.Turut terkorban ialah Muhammad Fikri Saliman, 24, dari Batu Pahat, Johor iaitu tunang kepada Putri Balqis Izzati.Setakat ini, mayat Putri Nor Fatin masih belum ditemukan.


Muhyiddin tarik balik permohonan pindah kes dari Mahkamah Sesyen ke Mahkamah Tinggi

KUALA LUMPUR, 10 Julai - Bekas Perdana Menteri Tan Sri Muhyiddin Yassin hari ini menarik balik permohonan supaya tujuh kes menggunakan kedudukan untuk suapan dan menerima wang hasil aktiviti haram yang dihadapinya, dipindahkan dari Mahkamah Sesyen ke Mahkamah Tinggi di sini.Peguam Datuk Hisyam Teh Poh Teik yang mewakili Muhyiddin memaklumkan Hakim Mahkamah Tinggi K.Muniandy, bahawa pihaknya telah menghantar surat penarikan permohonan itu kepada pendakwaan pada 5 Julai lepas.“Oleh itu, pihak kami memohon supaya permohonan untuk memindahkan kes ini dibatalkan,” katanya semasa pengurusan kes itu hari ini.Timbalan Pendakwa Raya Datuk Wan Shaharuddin Wan Ladin mengesahkan perkara itu dan tidak membantah permohonan berkenaan.Menerusi surat permohonan menari balik pemindahan itu, Muhyiddin juga memohon untuk membatalkan pertuduhan-pertuduhan dan permohonan untuk memindahkan kes akan menjadi akademik, jika permohonan membatalkan pertuduhan dibenarkan.“Kami (pembelaan) telah mengesyorkan kepada Suruhanjaya Pencegahan Rasuah Malaysia (SPRM), supaya permohonan pemindahan ditunda sehingga selepas permohonan pembatalan diputuskan, namun SPRM mahu permohonan pemindahan didengar dahulu.“Bagaimanapun demi menjimatkan masa dan kos mahkamah, oleh kerana kami berpendapat permohonan pemindahan akan menjadi akademik jika permohonan pembatalan tersebut dibenarkan, kami dengan ini menarik balik (permohonan pemindahan) ini,” seperti terkandung dalam surat itu.

Pada 10 Mac lepas, Muhyiddin, 76, didakwa atas empat pertuduhan menggunakan kedudukannya untuk suapan berjumlah RM232.5 juta dan dua pertuduhan menerima wang hasil aktiviti haram RM195 juta.Ahli Parlimen Pagoh itu didakwa melakukan kesemua kesalahan itu di Pejabat Perdana Menteri, Blok Utama, Bangunan Perdana Putra, Pusat Pentadbiran Kerajaan Persekutuan di Putrajaya dan CIMB Bank Cawangan Menara KL, Jalan Stesen Sentral, di sini, antara 25 Feb 2021 dan 16 Julai 2021, 1 Mac 2020 dan 20 Ogos 2021 serta 8 Feb dan 8 Julai 2022.Pada 13 Mac lepas pula, Muhyiddin didakwa di Mahkamah Sesyen Shah Alam atas satu pertuduhan menerima wang hasil aktiviti haram berjumlah RM5 juta di AmBank cawangan Amcorp Mall, Petaling Jaya dekat sini, pada 7 Jan 2022.Muhyiddin memfailkan permohonan untuk membatalkan empat pertuduhan menggunakan kedudukannya untuk suapan berjumlah RM232.5 juta bagi parti Bersatu pada 18 April lepas.Pada 27 April, Muhyiddin memfailkan permohonan untuk memindahkan kesemua kesnya ke Mahkamah Tinggi kerana kes itu melibatkan persoalan undang-undang yang kompleks membabitkan Perlembagaan Persekutuan. - BERNAMA

BERITA BERKAITAN:Pendakwaan mohon semua kes Muhyiddin dibicarakan bersamaMuhyiddin didakwa melakukan pengubahan wang haram RM5 juta Muhyiddin akan didakwa lagi esok di Mahkamah Shah AlamMuhyiddin mengaku tidak bersalah terhadap enam pertuduhanMuhyiddin hadir di SPRMSPRM sahkan Muhyiddin Yassin akan didakwa esok


Melaka komited selesaikan masalah serangan haiwan liar

TANJUNG TUAN, 10 Julai- Kerajaan Negeri Melaka komited menyelesaikan permasalahan serangan babi hutan dan kera liar yang menjejaskan hasil pertanian penduduk setempat. Sebanyak RM1.9 juta diperuntukkan kepada Jabatan Perlindungan Hidupan Liar dan Taman Negara (PERHILITAN) Melaka bagi menyediakan sebanyak 316 perangkap. Exco Kemajuan Desa, Pertanian Dan Keterjaminan Makanan Negeri, Dr Muhamad Akmal Saleh berkata perangkap itu akan diletakkan di setiap Dewan Undangan Negeri (DUN)."Saya minta jabatan PERHILITAN untuk bekerjasama dengan penduduk setempat melalui Jawatankuasa Pembangunan dan Penyelarasan Dewan Undangan Negeri (JAPERUN). "Ia disebabkan perangkap itu perlu dilelatkkan di kawasan yang sepatutnya dan ia tidak boleh diletakkan dalam tempoh lama bagi mengelakkan perangkap itu tidak berkesan. Kita minta PERHILITAN untuk meletakkan ia di kawasan titik panas," katanya kepada pemberita selepas merasmikan Majlis Penyerahan Perangkap Hidupan Liar bagi Program Basmi Musuh Tanaman Kerajaan Negeri Melaka di Pusat Pendidikan Biodiversiti Tanjung Tuan, Melaka.Setakat ini PERHILITAN menerima lebih 1,500 aduan berkaitan gangguan haiwan liar itu dengan laporan tertinggi adalah di kawasan daerah Alor Gajah.


Elaun kursus sukarelawan APM dinaikkan kepada RM40

PORT DICKSON, 10 Julai- Kadar elaun kursus anggota sukarelawan Angkatan Pertahanan Awam Malaysia (APM) telah dinaikkan daripada RM5.00 kepada RM40 sehari berkuatkuasa 1 Julai lalu.Menteri Di Jabatan Perdana Menteri (Hal Ehwal Sabah, Sarawak dan Menteri Tugas-tugas Khas), Datuk Armizan Mohd Ali berkata, ia melibatkan seramai 10,510 anggota sukarelawan APM di seluruh negara dan melibatkan peruntukan kira-kira RM1.8 juta setahun."Setakat ini penambahbaikan segera yang telah kita putuskan adalah melihat kepada kadar elaun kepada anggota sukarela bagi mengikuti kursus. Untuk makluman sejak tahun 1970 kadar elaun untuk anggota sukarela APM mengikuti kursus ialah pada kadar RM5.00 sehari sejak tahun 1970."Sebab itu kita telah menyemak dan kita telah bersetuju untuk meningkatkan kadar elaun tersebut berkuatkuasa pada Julai," katanya pada Program Civil Defence Lifeguard Challenge (CDLC) 2003, Peringkat Kebangsaan di Pantai Batu Lima, di sini.Sebanyak 15 kontinjen pusat latihan, tiga pasukan daripada agensi luar dan lima pasukan Kadet Sekolah Pertahanan Awam (KASPA) melibatkan 402 orang peserta menyertai CDLC yang telah berlangsung selama tiga hari sejak 8 Julai lalu.Armizan berkata, pihaknya juga sedang melihat keperluan untuk mewujudkan perjawatan kontrak dalam APM bagi memperkasa peranan agensi tersebut di samping memperkukuh fungsi APM kepada jawatankuasa bencana di peringkat negeri dan daerah.


CUEPACS sambut baik syor penelitian semula skim gaji perkhidmatan awam

SEREMBAN, 10 Julai- Kongres Kesatuan Pekerja Perkhidmatan Awam (CUEPACS) menyambut baik syor penelitian semula skim gaji perkhidmatan awam yang diumumkan Perdana Menteri, Datuk Seri Anwar Ibrahim, baru-baru ini.Menurut Timbalan Presiden II CUEPACS, Azman Shah Abd Rahman, pertimbangan itu wajar dibuat selepas mengambil kira skim gaji penjawat awam sedia ada ketika ini berada di tahap yang rendah.CUEPACS menghargai kesungguhan perdana menteri untuk mengkaji semula skim gaji perkhidmatan awam yang akan dibangkitkan pada Mesyuarat Jemaah Menteri."Kita sangat menyokong dan mengalu-alukan cadangan itu supaya diadakan satu pasukan untuk mengkaji semula sistem itu. "Kita juga berharap agar pihak kita juga dilibatkan bersama dengan pasukan berkenaan," katanya kepada RTM selepas wawancara Slot Kemilau Negeri di Kompleks Penyiaran Tuanku Muhammad, di sini.Azman Shah berkata, CUEPACS juga mencadangkan lapan penambahbaikan skim gaji untuk penjawat awam.Antara yang dicadangkan dalam kajian skim baharu itu adalah Kenaikan Gaji Tahunan (KGT) untuk penjawat awam perlu ditambah baik kepada RM180 setahun, kenaikan pangkat kumpulan pelaksana berasaskan tempoh perkhidmatan daripada 13 tahun kepada 10 tahun dan lapan tahun bagi kenaikan kali kedua.Sebelum ini, kerajaan bersetuju mengkaji semula skim gaji perkhidmatan awam dengan perbincangan awal mengenainya pada Mesyuarat Jemaah Menteri.Syor penelitian semula skim gaji perkhidmatan awam itu dibuat selepas mempertimbangkan tiada kenaikan diberikan bagi suatu jangka masa yang agak lama.


Tun Dr. Mahathir: Selamat ulang tahun kelahiran ke-98

(Tun Dr Mahathir Mohamad bersama isterinya Tun Dr Siti Hasmah/FOTO FB Dr Mahathir)

KUALA LUMPUR, 10 Julai - Bekas Perdana Menteri Tun Dr Mahathir Mohamad genap memasuki ulang tahun kelahirannya yang ke-98 tahun hari ini.Tun Dr Mahathir yang dikenali sebagai 'Bapa Pemodenan' satu-satunya perdana menteri di negara ini yang memegang jawatan tertinggi sebanyak dua kali selama 22 tahun.Pertama kali Dr Mahathir dilantik menjadi perdana menteri ke-4, sewaktu beliau berusia 56 tahun pada 1981 sebelum meletakkan jawatan pada 2003.Pada 10 Mei 2018, Dr Mahathir mencipta sejarah apabila mengangkat sumpah sebagai perdana menteri kali kedua selepas Pakatan Harapan memenangi Pilihan Raya Umum ke-14 (PRU14).Ketika dilantik menjadi Perdana Menteri ke-7, Dr Mahathir berumur 92 tahun sekali gus memegang rekod sebagai perdana menteri tertua di dunia.

Dr Mahathir kembali ke Pejabat Perdana Menteri di Putrajaya setelah 15 tahun meletakkan jawatan pada 2003. Tidak sampai sepenggal kepimpinan Dr Mahathir, beliau meletakkan jawatan pada 24 Februari 2020.

Perjalanan karier politik Dr Mahathir terhenti apabila kehilangan wang deposit ketika bertanding di kerusi parlimen Langkawai pada Pilihan Raya Umum ke-15 (PRU15), tahun lalu.Dr Mahathir seorang tokoh politik yang disegani seluruh dunia serta kempimpinannya yang mempunyai pendirian untuk menyatukan orang Melayu.Salah satu polisi paling diingati semasa kepimpinan Dr. Mahathir ialah Dasar Pandang ke Timur diperkenalkan pada 8 Februari 1982.

(Presiden Turkiye, Recep Tayyip Erdogan menerima kunjungan Tun Dr Mahathir pada 20 Jun lalu di Kompleks Istana Presiden/FOTO FB Dr Mahathir)


(Muhammad Faiz ketika merasmikan Majlis Rahmah Mesra MADANI Pengerusi LKIM Bersama 200 Nelayan Negeri Perlis)

KUALA PERLIS, 10 Julai- Lembaga Kemajuan Ikan Malaysia (LKIM) akan terus membela nasib komuniti nelayan menerusi pelbagai bantuan dalam usaha meningkatkan taraf sosioekonomi mereka.Terbaharu, sebanyak RM1.475 juta disalurkan kepada komuniti nelayan dari Persatuan Nelayan Kawasan (PNK) Perlis Selatan dan Kuala Perlis.Pengerusi LKIM, Muhammad Faiz Fadzil memaklumkan, sebanyak RM1.36 juta merupakan bayaran Elaun Sara Hidup Nelayan sepanjang tahun ini.Bantuan lain yang diberikan ialah empat unit enjin bot dan 50 unit kotak ikan berinsulasi berjumlah RM70,000 bawah Program Peningkatan Pendapatan iaitu Bantuan Peralatan Penangkapan Ikan."Kita juga membuat penyerahan bakul makanan berjumlah RM3,000 kepada 50 nelayan dan kita ada memberikan sumbangan kepada Persatuan Nelayan Perlis Selatan untuk mereka mengembangkan aktiviti perniagaan dalam industri hiliran dipanggil geran pemadanan sebanyak RM42,000," kata Muhammad Faiz ketika merasmikan Majlis Rahmah Mesra MADANI Pengerusi LKIM Bersama 200 Nelayan Negeri Perlis di Kuala Sungai Baru, Simpang Empat di sini.

(Muhammad Faiz berkata LKIM salur lebih RM1 juta kepada komuniti nelayan Perlis)

Terdahulu, beliau merasmikan Majlis Penyerahan Kunci Bina Baharu Rumah Nelayan bawah Projek Khas Perumahan Nelayan kepada seorang nelayan, Mat Rejab Ariffin di Kampung Tebuk, Simpang Empat.Rumah bernilai RM60,000 itu merupakan antara lima buah rumah baharu nelayan yang dibina di Perlis dengan kos keseluruhan berjumlah RM284,000.


Langkah efektif bendung gejala dadah, KDN dan AADK diberi tempoh tiga bulan

PUTRAJAYA, 10 Julai -- Tempoh tiga bulan diberikan kepada Kementerian Dalam Negeri (KDN) dan Agensi Anti Dadah Kebangsaan (AADK) untuk mengusahakan koordinasi di antara beberapa agensi berkaitan begi membendung gejala dadah.Timbalan Perdana Menteri, Datuk Seri Dr. Ahmad Zahid Hamidi berkata bagi tujuan tersebut, pihak yang terlibat perlu merangka, menyusun inisiatif atau program yang efektif dan bermanfaat.Beliau berkata, tahap penagihan dadah di negara ini semakin membimbangkan dengan anggaran terkini menunjukkan 1,097,408 rakyat negara ini terjerumus ke dalam najis dadah.

"Lebih menyedihkan 328,640 daripada jumlah itu adalah mereka yang berumur 15 hingga 29 tahun. Daripada jumlah itu juga,1,051,712 adalah penagih lelaki manakala 45,696 lagi penagih wanita," kata Dr. Ahmad Zahid menerusi kenyataan selepas mempengerusi Mesyuarat Jawatankuasa Kabinet Membanteras Gelaja Dadah (JKMD) Bilangan 1 bersama Kementerian Dalam Negeri (KDN) melalui Agensi Antidadah Kebangsaan (AADK), di sini, hari ini.Tambah Dr. Ahmad Zahid, dapatan kajian Universiti Kebangsaan Malaysia (UKM) pada tahun 2020 menunjukkan, setiap 100 orang belia di negara ini, enam daripadanya mengaku pernah mengambil dadah manakala empat lagi mengaku masih aktif mengambil dadah pada tempoh kajian dijalankan.


Dasar penyelarasan ekosistem keselamatan siber dimuktamadkan 19 Julai

KUALA LUMPUR, 10 Julai- Keputusan dasar penyelarasan ekosistem keselamatan siber negara akan dibincang dan dimuktamadkan dalam mesyuarat Kabinet pada 19 Julai.Perdana Menteri, Datuk Anwar Ibrahim berkata ini termasuk langkah penyelesaian segera dan strategi komprehensif bagi menyelesaikan isu keselamatan siber secara kolektif."Kami menyedari bahawa tiada dasar keselamatan siber negara boleh digubal dan dilaksanakan dengan jayanya tanpa pendekatan kolaboratif antara pelbagai pihak yang berkepentingan oleh kerajaan, industri, ahli akademik dan masyarakat sivil."Pendekatan kolaboratif bukan sahaja menggalakkan perkongsian maklumat dan pengetahuan, ia mungkin menyediakan elemen paling penting yang diperlukan dalam persekitaran siber, iaitu elemen kepercayaan. Ini juga sebabnya kami menganjurkan CYDES (Pameran dan Persidangan Pertahanan & Keselamatan Siber) 2023, untuk melibatkan diri demi membina kepercayaan," kata Anwar dalam ucapan perasmian CYDES 2023 di sini yang dibacakan Timbalan Perdana Menteri, Datuk Seri Fadillah Yusof.CYDES 2023 bermula hari ini hingga Khamis melibatkan 200 pempamer dari 15 negara.

(Timbalan Perdana Menteri, Datuk Seri Fadillah Yusof)


Usah bimbang pemansuhan Akta 846 - PM

KUALA LUMPUR, 10 Julai - Tidak perlu wujud kebimbangan terhadap peningkatan kes jenayah susulan penguatkuasaan Akta Pemansuhan Hukuman Mati Mandatori 2023 (Akta 846).Perdana Menteri, Datuk Seri Anwar Ibrahim berkata hukuman gantung di negara ini masih lagi wujud memandangkan kerajaan hanya memansuhkan hukuman mati mandatori.

"Tiada kebimbangan, hukuman gantung masih ada tetapi ia tidak diputuskan secara automatik ia harus didengar oleh hakim dan saya rasa ia lebih adil," katanya selepas menyampaikan Ucaptama di Persidangan Undang-Undang Antarabangsa Malaysia 2023, di sini, hari ini.Akta Pemansuhan Hukuman Mati Mandatori 2023 (Akta 846) telah dikuat kuasa, bermula 4 Julai lalu.Pada 3 April lalu, Dewan Rakyat meluluskan Rang Undang-Undang (RUU) Pemansuhan Hukuman Mati Mandatori 2023 yang antara lain bertujuan memansuhkan hukuman mati mandatori, mengubah hukuman pemenjaraan sepanjang hayat dan sebatan.Melalui undang-undang itu, mahkamah mempunyai budi bicara untuk menjatuhkan hukuman mati atau pemenjaraan bagi tempoh tidak kurang 30 tahun tetapi tidak melebihi 40 tahun dan sekiranya tidak dijatuhkan hukuman mati, hendaklah juga dihukum dengan sebatan tidak kurang 12 kali.


PUTRAJAYA, 10 Julai- 31 projek perumahan swasta sakit berjaya dipulihkan sepanjang Mei lalu membabitkan 3,299 unit kediaman bernilai RM1.66 bilion.Timbalan Menteri Pembangunan Kerajaan Tempatan, Akmal Nasrullah Mohd Nasir berkata daripada jumlah itu 28 projek telah mendapat Sijil Perakuan Siap dan Pematuhan (CCC) manakala bakinya akan diperoleh mengikut kemajuan yang dirancang."Jumlah projek yang telah kita lancarkan bagi tahun 2023 ialah 149 dengan nilai mencecah RM15.2 bilion."Jadi itu dari segi nilaian ringgit projek, manakala projek lewat RM17.6 bilion. Dari segi projek sakit sehingga bulan Mei mencecah RM50.5 billion," kata Akmal Nasrullah yang juga Pengerusi Pasukan Khas Projek Perumahan Swasta Sakit dan Terbengkalai.Menurutnya, pasukan khas itu telah mengenal pasti 124 projek lewat, 471 projek sakit dan 112 projek terbengkalai.Mengambil kira Nilai Pembangunan Kasar bagi projek lewat, sakit dan terbengkalai, pertemuan akan diadakan dengan Persatuan Bank-Bank Dalam Malaysia (ABM) dan Persatuan Institusi Perbankan dan Kewangan Islam Malaysia (AIBIM) untuk perbincangan yang lebih berfokus.Beliau berkata dalam sidang media di kementeriannya di sini.

(Akmal Nasrullah berkata 31 rojek perumahan swasta sakit berjaya dipulihkan)


Perbicaraan kes Bung Moktar & isteri ditangguhkan

KUALA LUMPUR, 10 Julai- Mahkamah Sesyen menangguhkan perbicaraan kes Ahli Parlimen Kinabatangan, Datuk Seri Bung Moktar Radin dan isteri, Datin Seri Zizie Izette Ab Samad atas pertuduhan rasuah RM2.8 juta.Bung Moktar dan isteri sepatutnya mengemukakan keterangan bela diri pada hari ini serta 20, 21 24 dan 25 Julai.Hakim Rozina Ayob bagaimanapun melapangkan semua tarikh tersebut setelah dimaklumkan perkembangan status rayuan berhubung permohonan semakan kedua-dua tertuduh di Mahkamah Rayuan, minggu lalu.Beliau kemudian menetapkan kes disebut pada 13 September ini.Pendakwaan terhadap Bung Moktar dibuat mengikut Subseksyen 17(a) Akta SPRM dan boleh dihukum bawah Seksyen 24(1) akta sama.Seksyen itu memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.Zizie Izette pula mengaku tidak bersalah atas tiga tuduhan bersubahat dengan suaminya.

(Perbicaraan kes Bung Moktar, isteri ditangguhkan)


KUALA LUMPUR, 10 Julai- Bursa Malaysia mengakhiri sesi pagi lebih tinggi, disokong oleh belian berterusan dalam kebanyakan saham wajaran tinggi walaupun sentimen di pasaran serantau masih berhati-hati, kata peniaga.Pada 12.30 tengah hari, FTSE Bursa Malaysia KLCI (FBM KLCI) meningkat 7.97 mata kepada 1,385.64 daripada 1,377.67 pada penutup Jumaat.Pada sesi pembukaan, indeks utama dibuka 0.11 mata lebih rendah pada 1,377.56 pagi ini, paras terendah untuk sesi pagi dan kemudiannya bergerak mencecah paras tertinggi 1,386.94 dalam tempoh tersebut.Pergerakan harga di pasaran menyaksikan kaunter rugi mengatasi kaunter untung 350 berbalas 322, manakala 407 kaunter tidak berubah, 1,180 tidak diniagakan dan 26 yang lain digantung.Jumlah dagangan 1.28 bilion unit bernilai RM719.49 juta.Namun begitu, menurut Naib Presiden Penyelidikan Ekuiti Rakuten Trade Sdn Bhd Thong Pak Leng keadaan pasaran masih lemah."Kami mengunjurkan beberapa halangan untuk kaunter teknologi memandangkan permintaan global yang lebih perlahan selain persekitaran kadar faedah yang lebih tinggi di Amerika Syarikat," katanya.

(Dagangan Bursa Malaysia kekal tinggi sesi tengah hari)

Pada minggu lepas, aliran menaik FBM KLCI tidak bertahan lama apabila dana asing muncul dan menjual pegangan masing-masing.Dalam kalangan saham wajaran tinggi, Maybank tidak berubah pada harga RM8.67, Public Bank dan IHH Healthcare masing-masing menokok 2.0 sen kepada RM3.87 dan RM5.81, CIMB menambah 4.0 sen menjadi RM5.20 manakala TNB susut 1.0 sen kepada RM9.04.Bagi saham aktif, SkyWorld yang baharu disenaraikan turun 3.0 sen kepada 77 sen, RGB International lemah 2.5 sen menjadi 35.5 sen, Sarawak Consolidated turun setengah sen kepada 46 sen manakala MyEG meningkat 4.5 sen kepada 76 sen.Di papan indeks, Indeks FBM Emas mengukuh 48.81 mata kepada 10,215.29, Indeks FBMT 100 meraih 50.06 mata menjadi 9,910.38 dan Indeks FBM Emas Syariah meningkat 62.44 mata kepada 10,493.62.Indeks FBM 70 memperoleh 38.74 mata kepada 13,483.43 manakala Indeks FBM ACE susut 13.92 mata kepada 5,125.95.Mengikut sektor, Indeks Perkhidmatan Kewangan meningkat 40.50 mata kepada 15,417.99, Indeks Produk dan Perkhidmatan Perindustrian peroleh 0.11 mata menjadi 158.36, Indeks Tenaga menokok 12.18 mata kepada 804.38 dan Indeks Perladangan meraih 58.43 mata kepada 6,861.36. -BERNAMA


Kes saman Thomas: Najib dibenar hadir prosiding mahkamah esok

(Datuk Seri Najib Tun Razak / BERNAMA)

PUTRAJAYA, 10 Julai - Mantan Perdana Menteri, Datuk Seri Najib Tun Razak yang sedang menjalani hukuman penjara 12 tahun kerana rasuah, dibenarkan hadir ke mahkamah esok untuk mengikuti prosiding rayuan yang berkaitan dengan samannya terhadap bekas peguam negara Tan Sri Tommy Thomas kerana didakwa melakukan penyelewengan dalam jawatan awam.Panel tiga hakim Mahkamah Rayuan yang terdiri daripada Hakim Datuk Seri Kamaludin Md Said, Datuk Lim Chong Fong dan Datuk Azizul Azmi Adnan membenarkan permohonan ex-parte Najib untuk pihak penjara membawanya ke Mahkamah Rayuan esok bagi mengikuti prosiding mahkamah.Peguam Najib, Datuk Firoz Hussein Ahmad Jamaluddin memberitahu mahkamah bahawa kehadiran bekas Perdana Menteri itu ke mahkamah adalah penting bagi membolehkan peguambela mendapat arahan yang sewajarnya daripadanya (Najib) berhubung rayuan itu.Beliau juga berkata Najib mempunyai hak sebagai seorang yang menfailkan saman itu, untuk menghadiri prosiding di mahkamah esok.Najib, 69, merayu terhadap keputusan Mahkamah Tinggi pada 19 Ogos lepas yang menolak permohonannya untuk menggugurkan dua peguam daripada mewakili Tommy Thomas dalam saman Najib terhadap bekas peguam negara itu.Najib mendakwa pelantikan Alan Adrian Gomez dan Lai Wei Shiung bagi mewakili Thomas adalah tidak sesuai kerana mereka adalah dari firma yang sama dengan Thomas.Menurut pernyataan tuntutan dalam samannya, Najib berkata beliau telah didakwa di mahkamah dalam kes membabitkan 1Malaysia Development Berhad, International Petroleum Investment Company, salah guna kuasa di bawah Akta Suruhanjaya Pencegahan Rasuah Malaysia 2009 dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.Beliau mendakwa pertuduhan terhadapnya adalah sebahagian daripada perbuatan yang telah dirancang lebih awal oleh Thomas dan selaras dengan rancangan kerajaan Pakatan Harapan ketika itu.Thomas merupakan peguam negara dari 4 Jun 2018 hingga 28 Februari 2020.

(Bekas peguam negara, Tan Sri Tommy Thomas/ BERNAMA)

Najib menuntut satu pengisytiharan bahawa Thomas telah melakukan misfeasans dalam jawatan awam serta menuntut kerugian berjumlah lebih RM1.9 juta termasuk bayaran rundingan untuk pasukan audit melakukan semakan dokumentasi bagi penyediaan fakta untuk menangani pendakwaan terhadapnya.Pada 25 November lepas, Mahkamah Tinggi membenarkan permohonan Thomas untuk membatalkan saman yang difailkan Najib, dan bekas perdana menteri itu kemudiannya menfailkan notis rayuan pada 22 Disember lepas.Mahkamah Rayuan menetapkan 4 Oktober untuk mendengar rayuan Najib terhadap keputusan Mahkamah Tinggi mengetepikan samannya terhadap Thomas.Najib sedang menjalani hukuman penjara 12 tahun di Penjara Kajang bagi kes berkaitan dana SRC International Sdn Bhd- BERNAMA


2 maut 7 cedera parah dalam kemalangan di Lebuhraya Utara-Selatan

SEREMBAN, 10 Julai - Insiden kemalangan membabitkan sebuah bas dan sebuah kereta di Kilometer 285.5, Lebuhraya Utara-Selatan, arah utara pagi tadi, mengakibatkan dua maut dan tujuh penumpang bas cedera parah.Ketua Balai Jabatan Bomba dan Penyelamat Nilai, Komander Operasi Bakarya Mohd Salleh berkata dalm kenyataan Pusat Gerakan Operasi (PGO) negeri menerima panggilan kecemasan kira-kira pukul 5.00 pagi tadi.Memaklumkan perkembangan terkini insiden itu, katanya jumlah mangsa terlibat yang menaiki bas tersebut adalah 22 individu termasuk dua yang maut iaitu pemandu bas (lelaki) dan penumpang wanita warga Indonesia."13 mangsa (penumpang) lain cedera ringan dan dibawa ke unit Kecemasan Hospital Tuanku Ja'afar (HTJ), di sini," katanya.Bakarya berkata mangsa yang menaiki kereta pula terdiri daripada seorang lelaki dan seorang perempuan mengalami kecederaan dan menerima rawatan di hospital.

(Gambar bas yang terbabit kemalangan di Kilometer 285.5, Lebuhraya Utara-Selatan,arah utara pagi tadi)


Banjir kilat Yan: NGO hulur sumbangan kepada penduduk terjejas

(Penduduk terjejas banjir menerima sumbangan dari Himpunan Anak-Anak Muda Madani Kedah)

YAN, 10 Julai- Kesukaran penduduk di beberapa kampung di mukim Yan, Kedah yang terjejas banjir sedikit terubat apabila menerima bantuan barang keperluan. Sumbangan disalur oleh Badan Bukan Kerajaan NGO dikenali Himpunan Anak-Anak Muda Madani Kedah. Pengarah NGO berkenaan, Datuk Zuraidi Rahim berkata sumbangan diharap dapat meringankan bebanan penduduk yang terjejas dengan musibah itu.Selain meninjau kawasan banjir dan menyantuni penduduk yang terjejas, beliau berharap,barangan sumbangan dapat diberikan di setiap isi rumah yang terlibat.

(Banjir kilat menjejaskan Kampung Teroi Bukit, Kampung Titi Teras, Kampung Perigi dan kawasan rekreasi Lubuk Kawah)

Semalam, banjir kilat telah menjejaskan Kampung Teroi Bukit, Kampung Titi Teras, Kampung Perigi dan kawasan rekreasi Lubuk Kawah. Kira-kira 20 kediaman terjejas apabila hujan lebat berterusan sejak petang Sabtu menyebabkan air naik melimpah ke kediaman mereka.


Isu 3R: Bukit Aman siasat Hadi Awang

KUALA LUMPUR, 10 Julai -PDRM mengesahkan sedang menjalankan siasatan terhadap Presiden PAS, Tan Sri Abdul Hadi Awang berhubung kenyataan yang menyentuh isu 3R(Rulers, Religion, Race) semalam.Timbalan Pengarah Jabatan Siasatan Jenayah, Bukit Aman Datuk G.Suresh Kumar, Polis Diraja Malaysia (PDRM) dalam satu kenyataan berkata siasatan dilakukan bawah Seksyen 4 (1) Akta Hasutan 1948 dan Seksyen 233 Akta Komunikasi dan Multimedia 1998.Ini berikutan dakwaan Hadi yang mendakwa DAP mahu mengekalkan pengertian Islam dalam perlembagaan Persekutuan berdasarkan tafsiran penjajah yang menjunjung liberalisme dan kebebasan yang diamalkan negara Barat."Kenyataan itu dipercayai dilakukan melalui hantaran Facebook Abdul Hadi pada Sabtu lalu dan ia turut diulas dalam artikel yang diterbitkan portal berita pada tarikh yang sama.Susulan itu, Unit Siasatan Jenayah Terkelas, Bahagian D5, Jabatan Siasatan Jenayah Bukit Aman kini memulakan siasatan terhadap Hadi Awang berhubung isu berkenaan.Suresh turut meminta orang ramai agar tidak membuat sebarang spekulasi yang boleh mengganggu proses tersebut."Tindakan tegas akan diambil terhadap mana-mana pihak yang bertindak menggugat ketenteraman awam dan keselamatan negara", katanya.

(Presiden PAS, Tan Sri Abdul Hadi Awang/FOTO RTM)


Fahmi pertikai laporan jangkaan harga barang naik

SHAH ALAM, 9 Julai - Ketua Penerangan PKR yang juga Pengarah Komunikasi Pakatan Harapan (PH) Fahmi Fadzil mempertikai beberapa laporan media tempatan yang menyatakan harga barangan pengguna dijangka meningkat bermula Ogos ini. Menteri Komunikasi dan Digital itu berkata ini kerana kadar inflasi negara setakat ini menunjukkan trend penurunan, selain beberapa petunjuk ekonomi pada 2023 yang lebih baik berbanding tahun sebelumnya. “Saya lihat laporan dalam beberapa media hari ini bahawa dalam bulan Ogos ini, harga barang naik 20 peratus. Macam mana dia tilik, dia rujuk, Nujum Pak Belalang ke dia ini, bulan Ogos harga akan naik,” katanya. Beliau berkata demikian pada Majlis Pelancaran Bilik Gerakan Utama dan Jentera Pilihan Raya PKR bagi Dewan Undangan Negeri Batu Tiga di Shah Alam malam tadi.

(Fahmi pada Majlis Pelancaran Bilik Gerakan Utama dan Jentera Pilihan Raya PKRDUN Batu Tiga di Shah Alam, malam tadi)

Jelasnya lagi, setakat ini kerajaan Perpaduan telah berjaya menurunkan kadar inflasi yang dikaitkan dengan kenaikan harga barang daripada 3.3 peratus pada April kepada 2.8 peratus pada Mei.  "Kedua, suku pertama tahun ini menyaksikan pertumbuhan ekonomi yang sangat rancak iaitu 5.6 peratus dan kadar ini adalah lebih rancak dari China, Singapura dan Indonesia."Dalam tempoh tiga bulan pertama 2023 juga, jumlah pelaburan yang masuk ke dalam negara dianggarkan berjumlah kira-kira RM71 bilion iaitu lebih tinggi berbanding RM44 bilion yang dicatat bagi tempoh sama pada tahun lepas kerana didorong oleh kestabilan politik," katanya.Tambah Fahmi, jumlah pelaburan asing juga dijangka terus meningkat pada masa akan datang termasuk melibatkan pelaburan besar dari kerajaan Arab Saudi. Justeru katanya jentera PH dan Barisan Nasional harus bekerja keras bagi menyampaikan kepada rakyat apa yang telah diusahakan serta komitmen kerajaan hari ini dalam membangunkan ekonomi negara.


Dua maut, tiga cedera parah dalam kemalangan babitkan bas dan kereta

(Keadaan kereta dan bas yang terbabit dalam kemalangandi Kilometer 285.5 LebuhrayaUtara Selatan (Arah Utara), dekat Nilai, Seremban pagi ini/ Foto: JBPMNS)

SEREMBAN, 10 Julai- Dua maut manakala tiga lagi cedera parah dalam nahas melibatkan sebuah bas dan sebuah kereta di Kilometer 285.5 Lebuhraya Utara Selatan (Arah Utara), pagi tadi. Pegawai Operasi Balai Bomba dan Penyelamat Nilai, Pegawai Kanan Bomba II, Shahrudin Mohd. Din memaklumkan, kemalangan berlaku kira-kira pukul 5 pagi tadi."Kemalangan berlaku membabitkan sebuah bas pelancong (La Holiday) dari Singapura ke Kuala Lumpur dengan sebuah kereta Proton Wira. Seramai 22 orang mangsa terlibat dalam kemalangan itu," katanya.Mangsa yang meninggal dunia melibatkan seorang lelaki iaitu pemandu bas dan penumpang seorang wanita Indonesia, sementara dua mangsa yang menaiki kereta selamat.Shahrudin berkata mangsa yang lain belum dikenal pasti kerana telah dibawa ke hospital dan perkembangan lanjut akan dimaklumkan dari semasa ke semasa.Sementara itu, menurut akaun Twitter @plustrafik, kemalangan tersebut telah menyebabkan trafik sesak sepanjang enam kilometer disebabkan lorong kiri dan tengah terhalang.

(Pihak bomba di lokasi kejadian nahas)


PMKS perlu teroka pasaran antarabangsa - Ahmad Zahid

(Ahmad Zahid Hamidi pada Majlis MUN & Minggu PMKS Peringkat Kebangsaan 2023di Kuala Lumpur)

KUALA LUMPUR, 9 Julai- Keusahawanan harus dilihat oleh Perusahaan Mikro, Kecil dan Sederhana (PMKS) sebagai kerjaya sepenuh masa, sama ada kecil, sederhana, besar atau peringkat multinasional.Timbalan Perdana Menteri, Datuk Seri Ahmad Zahid Hamidi berkata, ke arah itu PMKS perlu meneroka pasaran antarabangsa dan tidak hanya domestik semata-mata.Seiring dengan usaha penerokaan tersebut, kementerian dan agensi terlibat harus memberikan sokongan daripada pelbagai sudut.Tambah Ahmad Zahid, PMKS juga perlu merebut peluang perniagaan dalam talian seiring perkembangan teknologi 5G.Peluang tersebut harus diambil bagi memperluaskan pasaran eksport yang dilihat semakin meningkat. Beliau turut berharap agar lebih ramai usahawan dibantu untuk bersaing ke peringkat antarabangsa, sekali gus meningkatkan nilai eksport negara dan mempersiapkan usahawan untuk membuka potensi peringkat global. Ahmad Zahid berkata demikian dalam ucapannya pada Majlis Perasmian Minggu Usahawan Negara (MUN) & Minggu PMKS Peringkat Kebangsaan 2023 di Dataran Merdeka, di sini.MUN dan Minggu PMKS merekodkan kehadiran lebih 120,000 pengunjung dan berjaya merekodkan jualan langsung kira-kira RM1.96 juta ringgit serta potensi jualan sekitar RM51.61 juta.


90 peratus graduan Kolej Vokasional dapat kerja lepas tamat pengajian

KULIM, 9 Julai - Kolej Vokasional di bawah Kementerian Pendidikan (KPM) mencapai kejayaan yang memberansangkan apabila lebih 90 peratus graduannya mendapat pekerjaan selepas tamat pengajian.Menteri Pendidikan, Fadhlina Sidek berkata, ini kerana menerusi 606 program diploma yang ditawarkan, graduan kolej itu mempunyai kemahiran yang berkualiti."Sukacita dimaklumkan bahawa kadar kebolehpasaran graduan Kolej Vokasional kami telah melepasi 90 peratus dan kesemua 606 program diploma yang kami tawarkan telah mendapat akreditasi Agensi Kelayakan Malaysia (MQA) dan Lembaga Teknologis Malaysia (MBOT)."Kita perlu hebahkan kepada orang ramai supaya mereka sedar peluang yang ditawarkan di Kolej Vokasional kita," katanya ketika ditemui selepas Majlis Perasmian Penutupan Pertandingan Inovasi dan Robotik Peringkat Kebangsaan 2023 (INORO 2023) di Kolej Vokasional Kulim di sini, hari ini.

(Majlis Perasmian Penutupan Pertandingan Inovasi dan Robotik Peringkat Kebangsaan 2023 (INORO 2023) di Kolej Vokasional Kulim/FOTO Kolej Vokasional Kulim)

Fadhlina berkata, bagi memastikan agar program yang ditawarkan selari dengan permintaan industri, kementerian turut bekerjasama rapat dengan pelbagai pemain industri negara."Ini untuk memastikan graduan kami kekal relevan dengan permintaan industri," tambahnya.Beliau juga berkata kementerian sedang melaksanakan dua program baharu membabitkan Kolej Vokasional tidak lama lagi."Yang pertama ialah program khidmat masyarakat 'KV Insani Malaysia Madani' yang mana pelajar akan turun padang untuk menjalankan aktiviti amal berdasarkan bidang latihan mereka."Kedua ialah 'Tahfiz TVET' untuk menyediakan latihan teknikal kepada pelajar tahfiz di seluruh negara," katanya.


Ahmad Zahid yakin MCA, MIC akan kekal bersama BN

KUALA LUMPUR, 9 Julai- Pengerusi Barisan Nasional (BN), Datuk Seri Dr Ahmad Zahid Hamidi yakin parti komponen gabungan itu, MCA dan MIC akan kekal bersama Barisan Nasional (BN).

Kedua-dua parti berkenaan dilapor menerima tawaran untuk bersama parti lain pada Pilihan Raya Umum Dewan Undangan Negeri Ke-15 (PRU DUN Ke-15).Ahmad Zahid yang merupakan Timbalan Perdana Menteri berkata, tawaran demikian adalah situasi biasa yang berlaku menjelang pilihan raya."Di mana-mana Pilihan Raya Kecil apatah lagi Pilihan Raya Negeri (PRU DUN Ke-15), tambahan pula Pilihan Raya Umum, mesti tawaran-tawaran ini akan dilakukan oleh mereka."Tetapi saya yakin, MCA dan MIC akan tetap bersama-sama dalam BN," katanya.Beliau berkata demikian pada sidang media selepas menyempurnakan Majlis Perasmian Minggu Usahawan Negara (MUN) & Minggu Perusahaan Mikro, Kecil dan Sederhana (PMKS) Peringkat Kebangsaan 2023 di sini.

Artikel berkaitan:PRU DUN Ke-15 : BN hormati keputusan MCA, MIC tidak bertanding


Program 'Ini Warisan Kita', perkukuh perpaduan melalui khazanah warisan negara

PUTRAJAYA, 9 Julai- Program 'Ini Warisan Kita' anjuran Kementerian Perpaduan Negara (KPN) platform memperkukuh perpaduan dalam kalangan rakyat menerusi khazanah warisan negara.Menterinya, Datuk Aaron Ago Dagang berkata ia bertepatan dengan hasrat kerajaan dalam membangun Malaysia Madani; dengan penerapan elemen hormat-menghormati. Sekali gus, menjadikan warisan sebagai salah satu platform menyatukan rakyat pelbagai kaum.  "Inilah salah satu program besar bawah kementerian supaya kita dapat melestarikan warisan kita untuk generasi akan datang. "Kita juga lihat ada permainan yang mana jika kita tidak pamerkan sekarang, mungkin akan hilang pada masa depan."Ada banyak lagi, dari segi bahasa, cita rasa, makanan, pakaian yang merupakan warisan kita yang ingin dilestari dan dikembangkan pada masa akan datang," katanya.

Beliau ditemui pemberita selepas merasmikan program 'Ini Warisan Kita', di sini hari ini. Antara pengisian utama program 'Ini Warisan Kita' adalah pameran rumah etnik seperti Chetti, Baba Nyonya, Mah Meri, Siam dan Portugis, yang menampilkan kepelbagaian aktiviti seperti seni tari, busana, makanan tradisi dan hasil kraftangan.


Lim Guan Eng disiasat sentuh isu 3R

KUALA LUMPUR, 9 Julai - Pengerusi DAP, Lim Guan Eng sedang disiasat Bukit Aman berhubung kenyataan yang dipercayai menyentuh isu 3R (bangsa, agama dan raja), hari ini.

Menurut Timbalan Pengarah Jabatan Siasatan Jenayah, Bukit Aman Datuk G.Suresh Kumar, Polis Diraja Malaysia (PDRM) mengesahkan telah menerima beberapa laporan polis dan siasatan masih dijalankan.

“Laporan polis yang diterima itu berkaitan kenyataan Guan Eng yang dipercayai menyentuh isu 3R dengan mendakwa 'gelombang hijau' bakal memusnahkan tokong dan menafikan hak agama di Pulau Pinang.

"Kenyataan itu dipercayai diucapkan beliau semasa berucap dalam program 'Tian Fu Gong Bai Long Wang Singapore - Malaysia Tour 2023' di Tokong Batu, Jelutong, Pulau Pinang pada 7 Julai lalu.

"Pada 8 Julai lalu (semalam), media dalam talian turut menyiarkan artikel berhubung kenyataan Pengerusi DAP itu," katanya menerusi kenyataan hari ini.

Susulan itu, Unit Siasatan Jenayah Terkelas, Bahagian D5, Jabatan Siasatan Jenayah Bukit Aman kini memulakan siasatan terhadap Guan Eng berhubung isu tersebut.

Menurutnya, Guan Eng disiasat mengikut Seksyen 4(1) Akta Hasutan 1948, Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998.

“Orang ramai dinasihatkan agar tidak membuat sebarang spekulasi yang boleh mengganggu proses siasatan,” katanya.

Suresh Kumar menegaskan tindakan tegas akan diambil terhadap mana-mana pihak yang bertindak menggugat ketenteraman awam dan keselamatan negara.


Remaja lemas ketika mandi di Sungai Tanggang

IPOH, 9 Julai- Seorang remaja lelaki ditemukan lemas ketika bermandi-manda bersama tiga rakannya di Kampung Orang Asli, Sungai Tanggang, Ulu Kinta di sini, hari ini.  Penolong Pengarah Bahagian Operasi, Jabatan Bomba dan Penyelamat Malaysia (JBPM) Perak, Sabarodzi Nor Ahmad berkata, mangsa dikenali pasti sebagai K. Santosh, 18.Sabarodzi berkata, maklumat awal berhubung kejadian diterima pihaknya pada pukul 5.00 petang. Sepasukan anggota dari Balai Bomba dan Penyelamat (BBP) Tambun kemudian dihantar ke lokasi kejadian.Jelas beliau, mangsa dijumpai oleh orang asli yang tinggal di kawasan berkenaan. Mangsa disahkan maut oleh pihak hospital dan diserahkan kepada polis untuk tindakan lanjut.


Seorang maut tersepit, dua cedera kemalangan di Temerloh

TEMERLOH, 9 Julai- Seorang lelaki maut, manakala dua lagi cedera selepas dua kenderaan bertembung di Jalan Maran-Temerloh, di sini, tengah hari tadi.Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, kejadian melibatkan sebuah kereta jenis Perodua Myvi dan Kia Sportage.Menurutnya, pihak bomba menerima panggilan kecemasan berhubung kejadian pada pukul 1.38 petang.Seramai enam anggota dari Balai Bomba dan Penyelamat (BBP) Bukit Angin bersama sebuah jentera dengan bantuan BBP Bukit Angin, serta Unit Bantuan Perkhidmatan Kecemasan (EMRS) dikerahkan ke lokasi kejadian.Sebaik tiba di lokasi, pihaknya mendapati pemandu Myvi tersepit di bahagian kerusi dan mangsa berjaya dikeluarkan, namun disahkan meninggal dunia oleh petugas Kementerian Kesihatan (KKM).Seorang penumpang Myvi dan pemandu Kia pula mengalami kecederaan.


Poster dakwa kerajaan setuju pengeluaran KWSP secara bulanan adalah palsu - Fahmi

BANTING, 9 Julai- Kementerian Komunikasi dan Digital (KKD) menafikan poster tular yang mendakwa kerajaan bersetuju dengan cadangan pengeluaran wang simpanan Kumpulan Wang Simpanan Pekerja (KWSP) secara bulanan atau berkala.Menterinya, Fahmi Fadzil berkata, beliau telah mendapatkan kesahihan berhubung berita tersebut daripada pihak KWSP dan ia disahkan tidak benar.“Saya menghantar mesej kepada beliau (Ketua Pegawai Eksekutif KWSP, Datuk Seri Amir Hamzah) dan bertanya terus kepada tuan badan menjaga urusan KWSP.“Beliau telah menyampaikan mesej kepada saya. Ini masih dalam kajian,” katanya ketika berucap pada program Kita Madani Peringkat Negeri Selangor di Bukit Changgang, di sini.Terdahulu, tular sebuah poster menerusi WhatsApp dan media sosial lain menyatakan seolah-olah pihak kerajaan telah membuat keputusan untuk hanya membolehkan pengeluaran simpanan KWSP oleh pencarum yang berusia lebih 50 tahun, hanya secara bulanan berbanding keseluruhan seperti yang berlaku sekarang.Rabu lalu, Amir berkata, KWSP tidak menolak kemungkinan mempertimbangkan untuk menjadikan pilihan pengeluaran secara berkala atau bulanan apabila pencarum mencecah usia persaraan 55 tahun yang ketika ini adalah secara sukarela kepada mandatori bagi ahli baharu pada masa depan.Sementara itu, Perdana Menteri, Datuk Seri Anwar Ibrahim pada Khamis berkata, kerajaan terbuka kepada cadangan tersebut yang ketika ini berada di peringkat akhir.Bagaimanapun, jelasnya, perkara itu perlu diteliti dengan mengambil kira beberapa kekangan termasuk jumlah simpanan semasa pencarum KWSP.


RM302 juta kerugian akibat 'scam' menerusi Facebook, Instagram di Malaysia

KULAI, 9 Julai- Nilai kerugian bagi kes penipuan dalam talian menerusi Facebook dan Instagram di Malaysia berjumlah RM302 juta sejak tahun 2021 sehingga bulan lepas.Timbalan Menteri Komunikasi dan Digital, Teo Nie Ching berkata, penipuan di Facebook merekodkan nilai sebanyak RM232 juta, manakala RM70 juta bagi pengguna Instagram.Bagi tahun ini sahaja, setakat Januari hingga Jun, RM60 juta kerugian bagi Facebook dan RM25 juta kerugian bagi Instagram.Sehubungan itu, pihaknya telah mengadakan penemuan dengan syarikat Meta iaitu pemilik kedua-dua laman sosial berkenaan.Mesej juga sudah dihantar kepada Meta dan syarikat itu berjanji untuk menambah baik perkhidmatan bagi memastikan isu penipuan tidak berlarutan.Sementara itu, sebanyak 133 kes berkait komen di media sosial yang terkandung unsur 3R - Race (Kaum), Religion (Agama) dan Royalty (Institusi DiRaja) direkodkan tahun ini dengan 95 daripadanya sedang disiasat polis.Teo berkata, pihaknya bersama Suruhanjaya Komunikasi dan Multimedia (SKMM) serta Polis Diraja Malaysia (PDRM) akan sentiasa memantau komen yang menyentuh isu sensitif terutama ketika Pilihan Raya Umum Dewan Undangan Negeri Ke-15 (PRU DUN Ke-15).

"Untuk Januari hingga Mei, kes komen-komen di Facebook melibatkan Institusi DiRaja dibuka PDRM adalah sebanyak 14 kes, hantaran menyentuh isu perkauman sebanyak sembilan kes dan 15 kes adalah hantaran berunsur agama serta ada 95 kes bersifat lain-lain sedang disiasat atau dibuka oleh PDRM," katanya selepas sesi penyerahan sumbangan kepada sebuah pusat kecergasan dan latihan pertahanan diri di sini.

Teo turut menasihat parti yang akan bertanding untuk tidak menyentuh isu sensitif terutama melibatkan 3R atau mengapi-apikan emosi masyarakat.

(Teo Nie Ching (tengah) menyerahkan replika cek sumbangan bernilai RM6,000 kepadasebuah pusat kecergasan dan latihan pertahanan diri di Kulai, Johor)


KKM tidak pernah peraku produk stoking kesihatan

PUTRAJAYA, 9 Julai- Kementerian Kesihatan (KKM) tidak pernah memperaku produk stoking yang mendakwa mampu melindungi pemakainya serta meningkatkan kesihatan seperti yang tular di media sosial, baru-baru ini.KKM menegaskan, pihak tidak bertanggungjawab telah mengunakan nama KKM dan sewenang-wenangnya mengeluarkan kenyataan 'KKM berjanji untuk membayar balik jika ia tidak berkesan!'."KKM mengambil perhatian serius terhadap penyebaran maklumat palsu berkenaan."Ini boleh mengundang kepada kekeliruan dalam kalangan masyarakat memandangkan KKM tidak pernah memperakukan produk tersebut," jelas KKM menerusi Facebook rasmi.Tindakan akan diambil di bawah Seksyen 211 dan 233 Akta Komunikasi dan Multimedia 1998 kerana mengedar maklumat palsu yang terkandung salah faham dan tidak benar, demi keuntungan semata-mata.Orang ramai juga dinasihat agar menghentikan sebarang perkongsian maklumat tersebut."Berhati-hati dan tidak mudah terpedaya dengan tawaran produk yang boleh menarik minat serta emosi dengan menyemak fakta dan maklumat di platform dipercayai," katanya.


Agong, Permaisuri ucap takziah kepada keluarga bekas Pengerusi AirAsia

KUALA LUMPUR, 9 Julai- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandaria menzahirkan ucapan takziah kepada seluruh keluarga bekas Pengerusi dan Pengasas bersama AirAsia Bhd, Datuk Pahamin Rajab yang meninggal dunia semalam.Seri Paduka baginda berdua menzahirkan harapan agar seluruh keluarga Allahyarham sabar dan tabah dengan dugaan berkenaan."Seri Paduka baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh."Seri Paduka baginda berdua menghargai jasa, khidmat dan bakti Allahyarham kepada negara," titah baginda menerusi Facebook Istana Negara.Datuk Pahamin, 77, disahkan meninggal dunia di London, United Kingdom, malam tadi akibat serangan jantung.Allahyarham pernah berkhidmat sebagai Ketua Setiausaha Kementerian Perdagangan Dalam Negeri dan Hal Ehwal Pengguna dari 1998 hingga 2001 dan sebelum itu sebagai Ketua Pengarah Jabatan Pengangkutan Jalan bermula 1974 hingga 1998.

Artikel berkaitan:Bekas Pengerusi AirAsia Bhd Datuk Pahamin Rajab meninggal dunia


Lambakan udang import, kerajaan bantu pengusaha tempatan dari segi pemasaran

GEORGE TOWN, 9 Julai - Kerajaan tidak pernah menghalang kemasukan bekalan makanan import termasuk udang import ke negara ini, kata Timbalan Menteri Pertanian dan Keterjaminan Makanan, Chan Foong Hin.Chan berkata, hal ini kerana kerajaan mengamalkan dasar perdaganan bebas dari segi pembekalan makanan.Tambahnya lambakan isu udang perlu dilihat dalam dua sudut iaitu pengusaha tempatan yang sukar bersaing dengan pengimport.Oleh itu, Jabatan Perikanan dan Lembaga Kemajuan Ikan Malaysia (LKIM) akan membantu para pengusaha udang akan membantu dari segi pemasaran udang yang diternak mereka."Yang penting sekali untuk pengusaha ternakan udang tempatan ini ialah melihat kepada macam mana mereka memajukan daya saing mereka dan saya rasa isu ini lebih kepada soal mekanisme jualan," katanya ketika mengulas mengenai keluhan pengusaha udang berkenaan harga jualan udang tempatan yang turun lebih 40 peratus sejak dua bulan lalu berikutan peningkatan kemasukan udang import.

(Chan (tengah) merasmikan majlis penutup Penang Fama Fest 2023/FOTO Chan Foong Hin)

Pengerusi Persatuan Industri Udang Malaysia Syed Omar Syed Jafaar berhubung lebih 3,000 syarikat pengusaha udang termasuk di Sabah dan Sarawak terpaksa menanggung kerugian apabila harga jualan udang kurang daripada kos operasi.Syed Omar berkata, lambakan udang termasuk udang import pada ketika ini kerana persaingan antara pengusaha-pengusaha ternakan udang dari negara jiran khususnya Thailand dan Indonesia."Bagaimanapun, lambakan udang ini dapat memberi kelebihan kepada pengguna kerana mereka dapat menikmati udang pada harga yang berpatutan," katanya.Beliau ditemui pemberita selepas merasmikan majlis penutup Penang Fama Fest 2023, di sini hari ini.Turut hadiri Pengerusi Lembaga Pemasaran Pertanian Persekutuan (Fama), Aminuddin Zulkipli.


Madani Afiat perkasa kesihatan awam di Selangor

(Pelancaran Madani Afiat di Batu Caves, Gombak, Selangor hari ini)

GOMBAK, 9 Julai- Program Madani Afiat yang diperkenalkan Kementerian Kesihatan (KKM) mampu menyokong agenda pemerkasaaan kesihatan awam di Selangor.Menteri Besar, Datuk Seri Amirudin Shaari berkata, program itu berperanan mendorong masyarakat untuk mendapatkan saringan kesihatan untuk pencegahan penyakit. "Sedikit sebanyak ia (program) akan membantu kita, terutamanya menangani aspek kesihatan awam dan pencegahan masalah kesihatan melalui penglibatan terus dengan masyarakat," katanya selepas melancarkan program Madani Afiat di sini.Hadir sama Menteri kesihatan, Dr Zaliha Mustafa.Madani Afiat turut melibatkan aktiviti turun padang iaitu lawatan rumah ke rumah bertujuan memupuk kesedaran masyarakat tentang kepentingan melalukan ujian saringan kesihatan.Sementara itu, Dr Zaliha berkata, program terbabit bertepatan dengan reformasi kesihatan seperti terkandung dalam Kertas Putih Kesihatan iaitu mempertingkat promosi kesihatan dan pencegahan penyakit.Selangor terpilih sebagai lokasi pertama bagi program berkenaan.

(Dr Zaliha Mustafa dan Amirudin Shaari)

Kerjasama PH-BN, mampu tawan Selangor UtaraDalam perkembangan lain, Amirudin yakin kerjasama erat Pakatan Harapan (PH) dan Barisan Nasional (BN) mampu memperkukuh penguasaan kerusi, khususnya di kawasan Selangor Utara.Jelasnya, semua pihak ketika ini mempunyai peluang sama rata bagi menawan kawasan berkenaan."Saya rasa persaingan masih terbuka di Selangor Utara untuk semua parti bersaing dan kita yakin dengan maklumat dan suntikan baharu kita akan berjaya menawan balik kerusi-kerusi di sana, bawah semangat Kerajaan Perpaduan.Beliau mengulas usaha Perikatan Nasional yang mahu menawan Selangor Utara menjelang PRU DUN Ke-15, 12 Ogos ini.


KXP perlu bukti kemampanan kewangan - Rafizi

ALOR SETAR, 9 Julai- Perancangan pelaksanaan projek Lapangan Terbang Antarabangsa Kulim (KXP) di Kulim oleh Kerajaan Kedah perlu dibuktikan kemampanan kewangannya dalam jangka masa panjang supaya tidak akan melibatkan campur tangan Kerajaan Persekutuan, pada masa akan datang.Menteri Ekonomi, Rafizi Ramli berkata, kemampanan kewangan daripada pelaburan pihak swasta dalam melaksanakan sebarang projek merupakan satu keperluan bagi memastikan ia tidak terbengkalai, sekali gus tidak memerlukan tanggungan kerajaan.Jelasnya, Kerajaan Persekutuan tidak akan ada masalah dengan mana-mana projek yang mempunyai kemampanan kewangan dan bermanfaat kepada rakyat."Mana-mana projek yang ada kemampanan kewangan dan ia membawa hasil kepada rakyat, saya pasti ia tidak akan ada masalah oleh mana-mana kerajaan pun."(Tetapi) yang kita bimbang ialah kalau projek itu nampak 'okay' dengan mata kasar, tetapi bila kita lihat secara perinci, kita ada kebimbangan daripada segi kemampanan kewangan," katanya.Rafizi memaklumkan, sehubungan itu proses ketekunan wajar (due diligence) perlu dilakukan dengan sebaiknya"Saya fikir itulah proses yang saya terbuka untuk melaluinya," katanya.Beliau berkata sedemikian pada sidang media selepas Sesi Libat Urus Kajian Separuh Penggal Rancangan Malaysia ke-12 (RMK12) di Royal Kedah Club di sini.Hadir sama, Menteri Besar Kedah, Datuk Seri Muhammad Sanusi Md Nor.


Liputan 4G di Selangor kini 99.87 peratus - Fahmi

BANTING, 9 Julai- Liputan jalur lebar mudah alih 4G di Selangor kini mencapai 99.87 peratus dengan purata kelajuan mudah alih mencecah 55.96 megabit sesaat (Mbps), setakat suku pertama tahun ini.Menteri Komunikasi dan Digital, Fahmi Fadzil berkata, liputan jalur lebar menerusi Pelan Jalinan Digital Negara (JENDELA) fasa satu juga mencatat pencapaian memberangsangkan dengan sebanyak 17 menara komunikasi baharu dijangka siap didirikan menjelang akhir tahun ini. Beliau turut menyeru syarikat telekomunikasi terlibat mempercepatkan pengoperasian menara berkenaan untuk manfaat rakyat sekitar."11 daripadanya telah siap dan dalam tindakan pihak penyedia telekomunikasi untuk pemasangan peralatan komunikasi. Namun saya telah menerima maklumat pagi tadi daripada 11 menara itu, lapan lagi belum 'on air'."Saya akan melawat satu daripada lapan (menara) ini dalam jangka masa terdekat. Kalau saya dapati tidak ada perancangan segera untuk mengaktifkan menara ini, maka bersedialah. Jadi saya minta disegerakan," katanya ketika berucap pada Program Hari Bersama Komuniti Pusat Ekonomi Digital (PEDi) di PEDi Kanchong Darat, di sini.Program berkenaan merupakan salah satu daripada rangka lawatan kerja sehari beliau ke Selangor hari ini bagi bertemu masyarakat setempat.


Kes kumulatif denggi meningkat 139 peratus

GOMBAK, 9 Julai - Kes kumulatif demam denggi dalam negara meningkat 139 peratus dengan jumlah 59,057 kes bagi tempoh Januari sehingga Julai tahun ini berbanding 24,743 kes bagi tempoh sama tahun lepas.Menteri Kesihatan, Dr. Zaliha Mustafa berkata dalam tempoh sama, kadar kematian bagi penyakit itu juga dilaporkan meningkat 122 peratus melibatkan 40 kes kematian berbanding 18 kes kematian pada tahun lepas.

"Bagi negeri Selangor pula, sebanyak 29,382 kes telah dilaporkan bermula bulan Januari sehingga 2 Julai 2023 berbanding 15,207 kes pada tempoh sama pada tahun 2022, iaitu peningkatan sebanyak 93 peratus manakala tujuh kematian akibat komplikasi demam denggi telah dilaporkan di negeri Selangor sehingga kini," katanya selepas merasmikan program Madani Afiat di Dewan Rakyat Batu Caves, di sini.Justeru, Dr. Zaliha berkata penglibatan semua agensi dan komuniti dalam menghapuskan tempat pembiakan nyamuk Aedes perlu dilakukan secara konsisten.Untuk itu, katanya, bagi memastikan usaha itu dapat direalisasikan KKM turut memperkenalkan inisiatif One Hour Malaysia Clean Up.Inisiatif tersebut akan dijadikan sebagai aktiviti bulanan yang akan dilakukan pada setiap hari Sabtu minggu keempat setiap bulan dalam usaha mengurangkan kes bagi penyakit berkenaan. "Oleh itu, semua rakyat Malaysia sama ada dari agensi kerajaan, swasta, komuniti dan badan bukan kerajaan (NGO) disarankan untuk bersama-sama menjadikan program ini sebagai aktiviti bulanan yang diharapkan dapat mengurangkan kes demam denggi dan risiko kematian akibat demam denggi dalam negara kita," katanya.


Kanak-kanak maut dilanggar pacuan empat roda

KERTEH, 9 Julai - Seorang kanak-kanak perempuan maut selepas dilanggar sebuah kenderaan yang dipandu sepupunya dalam kejadian di kawasan di Kampung Darat Kolam, di sini kira-kira pukul 8.20 malam tadi. Dalam kejadian tersebut, kanak-kanak maut iaitu  Syaza Syazwina Zahra Mohd Sazali berusia satu tahun lima bulan yang cedera parah di bahagian kepala disahkan meninggal dunia di tempat kejadian. Ketua Polis Daerah Kemaman, Superintendan Hanyan Ramlan berkata, polis menerima laporan berkenaan kejadian itu kira-kira pukul 10.30 malam. Menurut Hanyan, siasatan polis dilokasi kejadian mendapati mangsa dilanggar sebuah kenderaan pacuan empat roda jenis Toyota Hilux yang dipandu sepupu mangsa. Sebelum kejadian, kenderaan pacuan rumah diparkir di hadapan sebuah rumah di situ dan pemandu kenderaan seorang wanita berusia 19 tahun dikatakan masuk ke dalam kenderaan itu untuk pergi ke rumah bapa mertuanya yang tinggal di Rasau di Dungun.

(Kenderaan pacuan empat roda jenis Toyota Hilux yang dipandu sepupu mangsa)

"Ketika sedang mengundurkan kenderaan itu, mangsa yang tinggal di rumah bersebelahan telah keluar tanpa pengetahuan ibunya dan ketika mengundur, kenderaan tersebut dikatakan terlanggar kanak-kanak terbabit yang berada di belakang kenderaan itu," kata Hanyan, di sini. Jelas Hanyan Ramlan, mayat mangsa kemudiannya dibawa ke Unit Forensik Hospital Kemaman untuk tindakan lanjut.Beliau berkata demikian ketika dihubungi mengesahkan ada kejadian itu berlaku. Mayat mangsa telah diserahkan kepada keluarga untuk urusan pengebumian dan kes disiasat mengikut Seksyen 41(1) Akta Pengangkutan Jalan (1987).


Usaha perangi denggi perlu bermula dari rumah - ADUN Indera Kayangan

(ADUN Indera Kayangan, Gan Ay Ling (berbaju merah) pada Program Mesra Rakyat Taman Kemajuan sempena Hari Belia Negara 2023 di Kangar/ BERNAMA)

KANGAR, 9 Julai - Usaha memerangi denggi perlu bermula dari rumah menerusi kesedaran dalam menjaga kebersihan persekitaran dan hapuskan tempat pembiakan nyamuk Aedes di sekitar rumah.Ahli Dewan Undangan Negeri (ADUN) Indera Kayangan,  Gan Ay Ling berkata nyamuk Aedes bertelur dalam air yang bertakung dan cara yang paling berkesan untuk mencegah denggi, terutamanya di dalam rumah adalah dengan memastikan bahawa tiada tempat pembiakan nyamuk  serta menjaga kebersihan kawasan sekitar."Kami di DUN Indera Kayangan mengambil inisiatif mengadakan program gotong-royong bersama komuniti selain mengadakan kempen di media sosial dalam usaha memerangi denggi.Selain memberi kesedaran dan maklumat yang tepat kepada masyarakat,"katanya pada Program Mesra Rakyat Taman Kemajuan sempena Hari Belia Negara 2023 di Kangar.

Ujar Gan, usaha yang dilakukan adalah secara berterusan oleh Pejabat ADUN Indera Kayangan dengan kerjasama Jabatan Kesihatan Negeri Perlis serta agensi kerajaan yang lain.Media sebelum ini melaporkan kes denggi di Perlis pada tahap membimbangkan apabila 443 kes dilaporkan dalam tempoh enam bulan pertama tahun ini.Ia berbanding hanya 16 kes dalam tempoh sama tahun lepas dengan peningkatan sehingga 2,668.7 peratus.


Pembinaan 7 unit jambatan keluli di Pos Gob dijangka siap akhir Ogos

GUA MUSANG, 9 Julai - Projek pembinaan tujuh unit jambatan keluli di Pos Gob, di sini, yang dimulakan pada 22 Julai tahun lepas masih berjalan dan dijangka akan siap sepenuhnya menjelang akhir Ogos.Jabatan Kerja Raya (JKR) dalam satu kenyataan berkata, skop kerja merangkumi pembinaan baharu tujuh unit jambatan keluli, dua unit pembentung dan kerja-kerja penggredan jalan telah mencapai 75% pembinaan. "Jambatan keluli di Sungai Teramok, Sungai Blaer dan Sungai Sengnang telah siap dibina, manakala jambatan keluli di Sungai Bed, Sungai Taboh, Sungai Kawod dan Sungai Pelat masih dalam proses pembinaan," menurut JKR menerusi kenyataanya.JKR turut memaklumkan pembentung di anak Sungai Teramok dan Sungai Peningcong telah siap dibina.

Sebelum ini, media melaporkan penduduk Orang Asli di Pos Gob mendakwa kerja-kerja naik taraf jambatan keluli di tujuh lokasi sebagai ganti kepada titi kayu yang ketika ini menjadi jalan perhubungan mereka yang sepatutnya disiapkan Februari lepas, tergendala. Masalah tersebut menyebabkan mereka masih menggunakan batang pokok sebagai titi untuk menyeberangi beberapa anak sungai dalam perjalanan untuk keluar ke bandar Gua Musang.


Pengumuman inisiatif dan insentif Felda beri kelegaan kepada peneroka

CHANGLUN, 9 Julai - Pengumuman inisiatif dan insentif bagi meningkatkan kualiti hidup warga Felda oleh Perdana Menteri, Datuk Seri Anwar Ibrahim baru-baru ini bukti keprihatinan Kerajaan Madani.Warga Felda melahirkan rasa syukur atas kelangsungan usaha memelihara kebajikan peneroka.Inisiatif dan insentif yang diumumkan itu merupakan satu keputusan tepat dan berita gembira yang ditunggu-tunggu selama ini."Alhamdullilah Yang Amat Berhormat Perdana Menteri telah mengumumkan 80% hutang yang ditanggung peneroka telah dihapuskan, kami sudah lama menunggu termasuk anak-anak peneroka generasi kedua, dimana ibu bapa kami dari dulu menanggung hutang tersebut dan Alhamdullilah YAB PM ke 10 dapat menyelesaikan masalah yang kami hadapi," kata Peneroka Felda Batu 8, Changlun, Datuk Shamsudin Ahmad, di sini."Ini adalah satu rahmat, satu keuntungan, satu keadaan dan satu ketika yang cukup meringankan mereka dan meninggalkan kesan yang cukup baik kepada mereka. Insentif yang dibuat YAB PM selaku Menteri Kewangan yang bertanggung jawab memasyikan bahawa kesejahteraan masyarakat Felda diutamakan dalam pentadbiran beliau," kata Datuk Paduka Ahmad Kassim, mewakili warga Felda.

Antara pengumuman tersebut termasuk melupuskan 80 peratus hutang Felda berjumlah RM8.3 bilion dan peruntukan RM7.7 juta setahun bagi menanggung kos operasi lampu jalan menerusi rancangan Felda seluruh negara.


Buli: Lapor segera, bantu menyelamatkan mangsa

ALOR GAJAH, 9 Julai- Lapor segera jika berlaku kejadian buli di sekolah.Ketua Jabatan Pencegahan Jenayah dan Keselamatan Komuniti Kontinjen Melaka, ACP Foo Chek Seng berkata tindakan itu bukan sahaja menyelamatkan mangsa, malah ia juga membendung gejala buli terus berleluasa.Selain melaporkan kepada pihak sekolah atau polis, laporan boleh dibuat menerusi aplikasi 'Volunteer Smartphone Patrol' (VSP) PDRM atau portal Aduan Buli yang disediakan Kementerian Pendidikan."Satu lagi kita ada peti maklumat di pihak sekolah jadi kepada rakan-rakan yang mendapati ada kawan yang dianiaya ataupun dibuli sila tulis maklumat tersebut dan letakkan di peti. Kita tak dapat bantu secara terus atau langsung pun setidaknya kita bantu secara tidak langsung iaitu menyampaikan maklumat kepada pihak polis atau pihak yang berkenaan termasuk guru kaunseling atau siapa yang kita rasa selesa tapi maklumat itu sampai supaya tindakan intervensi, tindakan menyelamat dapat dilaksanakan dengan segera," katanya.

(Ketua Jabatan Pencegahan Jenayah dan Keselamatan Komuniti Kontinjen Melaka, ACP Foo Chek Seng)

Beliau ditemui pemberita ketika bersiaran dalam segmen Cerita Pagi, Selamat Pagi Malaysia di Alor Gajah, Melaka.

Tambah ACP Foo, setiap lapisan masyarakat juga perlu peka dengan perubahan sikap individu terdekat khususnya pelajar sekolah bagi mengesan jika individu berkenaan turut menjadi mangsa buli.


Beberapa buah kampung di Yan dinaiki air

YAN, 9 Julai - Hujan lebat berterusan sejak awal semalam menyebabkan beberapa buah kampung di Mukim Yan, Kedah dinaiki air.Kg Teroi Bukit, Kg Titi Teras, Kg Perigi dan kawasan rekreasi Lubuk Kawah antara kawasan yang terlibat. Lebih 20 buah rumah yang melibatkan 60 penduduk terjejas.Hingga pukul 8.00 pagi tadi, keadaan terkawal dan tiada Pusat Permindahan  Sementara (PPS) di buka. Jawatankuasa Pengurusan Bencana Daerah Yan yang juga Pegawai Angkatan Pertahanan Malaysia (APM)  daerah itu, Leftenan Mohd  Zul Izzi Zulkifli berkata setakat ini pihaknya masih memantau keadaan berikutan hujan masih berterusan. APM juga memantau paras air sungai dan mendapati paras air berada dalam keadaan berjaga-jaga.

Dua batang sungai utama dikawasan itu, iaitu Sg Gurun berada pada paras bahaya iaitu 4.09 meter, manakala Sg Singkir berada paras normal iaitu bacaan semasa 4.45 meter. Selain APM, turut membantu pemantauan termasuklah anggota Jabatan Bomba dan Penyelamat Malaysia (JBPM) , Polis Diraja Malaysia (PDRM) dan anggota Jabatan Sukarelawan Malaysia (Rela).


Bekas Pengerusi AirAsia Bhd Datuk Pahamin Rajab meninggal dunia

KUALA LUMPUR, 9 Julai - Bekas pengerusi dan pengasas bersama AirAsia Bhd Datuk Pahamin A Rajab meninggal dunia akibat serangan jantung di London, United Kingdom, malam tadi.Berita duka itu dikongsikan menantunya yang juga pelakon, Azhar Sulaiman menerusi hantaran video di Instagram, awal pagi ini.Menurut Azhar, Allahyarham Pahamin dalam perjalanan menghadiri majlis graduasi anaknya di London.“Assalamualaikum semua, saya nak maklumkan my father in-law (bapa mentua) Datuk Pahamin A Rajab just passed away (meninggal dunia). Dia baru sampai London, kena heart attack (serangan jantung) dalam plane (penerbangan). So now my mother in-law and my son Rees (sekarang ibu mentua dan anak lelaki saya Rees) berada di London.“Dia pergi ke London untuk menghadiri graduation my son (graduasi anak lelaki saya). All of us (Kita semua) akan pergi ke London on Monday (pada Isnin), marilah kita sama-sama bacakan al-Fatihah untuk my father in-law (bapa mentua saya). Semoga Allah menempatkan arwah bersama dengan orang beriman,” katanya dalam video berkenaan. Pahamin, 77, pernah menyandang jawatan Ketua Setiausaha Kementerian Perdagangan Dalam Negeri dan Hal Ehwal Pengguna bermula 1998 hingga 2001 dan dilantik sebagai Ketua Pengarah Jabatan Pengangkutan Jalan (JPJ) bermula 1974 hingga 1998. - BERNAMA


Fahmi adakan lawatan kerja ke Selangor

SHAH ALAM, 9 Julai - Menteri Komunikasi dan Digital, Fahmi Fadzil dijadual mengadakan lawatan kerja sehari ke Selangor hari ini bagi bertemu masyarakat setempat dalam beberapa program yang direncanakan.Lawatan Fahmi dimulakan dengan sesi libat urus bersama pegawai lapangan Jabatan Penerangan Negeri Selangor yang akan diadakan di sekitar kawasan Banting.Selesai sesi libat urus tersebut, beliau akan menghadiri Program Hari Bersama Komuniti Pusat Ekonomi Digital (PEDi) di PEDi Kanchong Darat, Dewan Orang Ramai Simpang Bengkok, Kanchong Darat, Banting.

Ketika program berkenaan, beliau akan menyerahkan kad sim pakej perpaduan kepada golongan sasar dan melawat tapak pameran usahawan PEDi.PEDi adalah satu daripada inisiatif KKD untuk membantu masyarakat setempat memperkasa kemahiran digital dan menjana pendapatan secara dalam talian atau menerusi platform e-Dagang sekali gus membantu meningkatkan taraf hidup dan mobiliti sosial penduduk.Jadual lawatan kerja Fahmi diakhiri dengan menghadiri Program Kita MADANI Peringkat Negeri Selangor yang diadakan di Dewan Orang Ramai Kampung Bukit Changgang, Banting pada 2.30 petang.Pada program berkenaan, Fahmi dijadual menyampaikan sumbangan kepada golongan asnaf.-BERNAMA


Operasi haji 2023 berjalan lancar - Na'im

SEPANG, 9 Julai - Operasi haji tahun ini yang melibatkan kuota penuh 31,600 jemaah Malaysia buat pertama kali dalam tempoh empat tahun, berjalan dengan lancar.Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata antara cabaran yang dihadapi jemaah haji tahun ini ialah keadaan cuaca panas menjangkau 38 hingga 48 darjah Celsius, dan jumlah jemaah mencecah hampir dua juta orang mengerjakan haji di Tanah Suci.Beliau bersyukur apabila kumpulan jemaah haji Malaysia mendapat pengiktirafan oleh Arab Saudi sebagai jemaah haji yang berdisiplin dan mempunyai sikap yang baik selain berilmu.

"Kerajaan Arab Saudi juga sekali lagi mengiktiraf Tabung Haji (TH) apabila TH menerima Anugerah Labbaitom bagi Kategori Kepuasan Tertinggi Dalam Perkhidmatan Yang Disediakan Oleh Pejabat Urusan Haji, yang telah saya terima daripada Menteri Haji dan Umrah Arab Saudi Dr Tawfiq Fawzan Al-Rabiah," katanya.Beliau berkata demikian kepada pemberita ketika ditemui menyambut kepulangan 350 jemaah haji Malaysia yang tiba di Lapangan Terbang Antarabangsa Kuala Lumpur (KLIA), di sini pada Sabtu.Tambah Na'im, seramai 70 pesakit masih dirawat di Pusat Rawatan TH di Mekah dan Hospital Arab Saudi, manakala sembilan orang jemaah haji meninggal dunia di Tanah Suci Mekah.


KBS komited pastikan belia amal gaya hidup sihat

(Hannah Yeoh pada Program Jelajah Rakan Muda di Kompleks Belia dan Sukan Paroi, Seremban)

SEREMBAN, 8 Julai- Kementerian Belia dan Sukan (KBS) komited dalam memastikan golongan belia mengamalkan gaya hidup sihat dalam aktiviti seharian mereka.Menterinya, Hannah Yeoh berkata, 10 gaya hidup baharu diperkenal kementerian adalah bagi menggalak golongan itu berkecimpung dengan aktiviti yang menarik minat mereka."Kita kena pastikan rakyat aktif semula. Sebab itu kita kenalkan 10 gaya hidup baru untuk pastikan remaja yang mempunyai minat pelbagai itu ada aktiviti yang boleh mereka terlibat bersama," katanya kepada pemberita selepas Jelajah Rakan Muda Peringkat Negeri Sembilan di sini.Bagi mencapai hasrat itu, KBS memerlukan kerjasama daripada pihak berkaitan termasuk badan bukan kerajaan (NGO).Dalam perkara lain, jelas Hannah, penglibatan rakan muda dalam aktiviti yang dianjurkan kementerian itu dilihat semakin menggalakkan. Sebanyak 10 Gaya Hidup diperkenalkan selaras dengan cita rasa dan minat generasi muda hari ini iaitu Rakan Aktif, Rakan Bumi, Rakan Demokrasi, Rakan Digital, Rakan Ekspresi, Rakan Litar, Rakan Mahir, Rakan Muzik, Rakan Niaga dan Rakan Prihatin.